Pasaran getah ditutup rendah

KUALA LUMPUR, 13 Jun - Pasaran getah Malaysia ditutup rendah hari ini menjejaki aliran menurun dalam pasaran hadapan getah serantau.Seorang peniaga berkata niaga hadapan getah Jepun jatuh hari ini menjejaki saham Asia dan niaga hadapan Shanghai yang lebih lemah apabila sekatan baharu COVID-19 dikenakan semula di China, melemahkan harapan untuk pemulihan permintaan bagi pengguna getah asli terbesar dunia itu.“Sentimen pasaran dipengaruhi oleh kebimbangan mengenai pandemik COVID-19 terbaharu di Beijing, China,” katanya.Beliau menambah kejatuhan dalam harga minyak mentah turut melemahkan sentimen untuk pasaran tempatan kerana prospek ekonomi global suram disebabkan kebimbangan tentang pengetatan monetari Amerika Syarikat (AS) yang lebih agresif berikutan kenaikan mendadak data inflasi AS.Dilaporkan bahawa Indeks Harga Pengguna AS meningkat 8.6 peratus pada Mei berbanding tahun lalu, kenaikan terpantas sejak Disember 1981.

Pada masa ini, harga minyak mentah susut 1.48 peratus kepada US$120.20 setong.Namun begitu, kejatuhan selanjutnya dihadkan oleh ringgit yang lebih lemah berbanding dolar AS.Harga Lembaga Getah Malaysia (LGM) untuk Getah Mutu Malaysian (SMR 20) turun 17 sen kepada 710.5 sen sekilogram, manakala lateks pukal susut 7.5 sen kepada 654.0 sen sekilogram.Pada 5 petang, harga penutup LGM untuk SMR 20 berada pada 712.0 sen sekilogram, manakala lateks pukal pada 651.0 sen sekilogram. - BERNAMA


Bursa Malaysia dibuka rendah, jejaki prestasi lemah Wall Street

KUALA LUMPUR, 13 Jun- Bursa Malaysia meneruskan trend penurunan yang dicatat minggu lepas dan dibuka rendah pada pagi urus niaga Isnin, menjejaki prestasi lemah di Wall Street selepas Amerika Syarikat (AS) mengumumkan data inflasi yang lebih tinggi, kata seorang peniaga.Pada pukul 9.10 pagi, FTSE Bursa Malaysia KLCI (FBM KLCI) susut 14.78 mata kepada 1,479.17 daripada 1,493.95 penutupan urus niaga Jumaat.Indeks utama penanda aras memulakan urus niaga pagi ini pada 1,483.76, turun sebanyak 10.19 mata lebih rendah kepada 1,483.76.Di pasaran yang lebih luas, kaunter rugi mengatasi kaunter untung sebanyak 496 berbalas 55, manakala 204 kaunter tidak berubah, 1,519 tidak diniagakan dan 21 yang lain digantung.Jumlah dagangan adalah sebanyak 251.27 juta unit bernilai RM128.14 juta.Menurut Naib Presiden Penyelidikan Eekuiti Rakuten Trade Sdn Bhd, Thong Pak Leng, Wall Street jatuh mendadak berikutan lonjakan inflasi bulan Mei ke paras tertinggi 40 tahun pada 8.6 peratus dan ini telah mencetuskan kebimbangan akan berlakunya kenaikan kadar yang lebih sengit oleh Rizab Persekutuan.Di pasaran dalam negara, beliau berkata FBM KLCI meneruskan aliran menurun semasa pembukaan di tengah-tengah prestasi lemah serantau."Walaupun lantunan dijangkakan, kami berpendapat pasaran masih dalam sentimen yang tidak menentu dan untuk itu, indeks dijangka berlegar dalam julat 1,480-1,500 hari ini," katanya.

Dalam kalangan saham wajaran tinggi, Maybank lega 12 sen kepada RM8.63, Public Bank kerugian tujuh sen menjadi RM4.46, Petronas Chemicals turun enam sen kepada RM9.64 manakala IHH Healthcare tidak berubah pada RM6.45.Di pasaran aktif, Sapura Energy menambah setengah sen kepada lima sen, MLABS susut setengah sen kepada tiga sen, Dagang NeXchange lebih rendah sebanyak dua sen kepada 97.5 sen manakala G3 dan Ta Win, masing-masing kekal pada 4.5 sen dan tiga sen.Di papan indeks, Indeks FBM Emas menguncup 116.41 mata menjadi 10,617.24, Indeks FBM Emas Syariah turun 104.07 mata menjadi 10.893.17, FBM 70 merosot 164.45 mata kepada 12,949.13, FBM ACE berkurangan 83.70 mata kepada 5,050.66 dan Indeks FBMT 100 lebih rendah sebanyak 109.71 mata kepada 10,319.64.Mengikut  sektor, Indeks Perkhidmatan Kewangan turun 185.36 mata kepada 16,234.77, Indeks Perladangan susut 50.78 mata menjadi 7,545.87 dan Indeks Produk dan Perkhidmatan Perindustrian turun 1.98 mata lebih rendah pada 191.35. - BERNAMA


Sentimen berhati-hati dorong nilai ringgit dibuka rendah berbanding dolar AS

KUALA LUMPUR, 13 Jun- Ringgit dibuka rendah berbanding dolar AS pagi ini, menyaksikan dolar AS terus mengukuh berikutan sentimen berhati-hati menjelang mesyuarat dua hari Rizab Persekutuan AS, kata seorang peniaga.Pada pukul 9 pagi, mata wang tempatan jatuh kepada 4.4090/4130 berbanding dolar AS daripada 4.4000/4030 pada penutup urus niaga Jumaat.Ketua Ekonomi Bank Islam Malaysia Bhd, Dr. Mohd Afzanizam Abdul Rashid berkata, ringgit dijangka kekal lemah hari ini kerana ahli Jawatankuasa Pasaran Terbuka Persekutuan (FOMC) berkemungkinan mengekalkan kecenderungannya untuk menaikkan kadar faedah apabila bermesyuarat pada 14 dan 15 Jun nanti.“Mesyuarat FOMC minggu ini juga penting kerana kakitangan Fed akan berkongsi unjuran suku tahunan terkini mereka.Justeru, ini akan menjadikan ringgit lemah minggu ini bersama-sama dengan mata wang serantau lain berikutan pengukuhan dolar AS,” katanya.

(Dr. Mohd Afzanizam Abdul Rashid, Ketua Ekonomi Bank Islam Malaysia Bhd)

Dr. Mohd Afzanizam berkata, jangkaan itu didorong terutamanya oleh data terkini indeks harga pengguna (CPI) AS pada Mei yang meningkat sebanyak 8.6 peratus dan melepasi anggaran konsensus sebanyak 8.3 peratus.Kenaikan 50 mata asas dalam Kadar Dana Persekutuan (Fed) telah pun ditetapkan dan ia mungkin berterusan dalam mesyuarat Julai, sekali gus menyaksikan satu lagi pusingan kenaikan kadar pada mesyuarat September.Sementara itu, ringgit diniagakan lebih tinggi berbanding sekumpulan mata wang utama.Mata wang tempatan meningkat berbanding pound Britain kepada 5.4120/4170 daripada penutup Jumaat 5.4784/4822 dan mengukuh berbanding dolar Singapura kepada 3.1701/1737 daripada 3.1856/1880 sebelumnya.Ringgit menambah nilai berbanding yen Jepun kepada 3.2667/2699 daripada 3.2870/2895 dan meningkat berbanding euro kepada 4.6224/6266 daripada 4.6618/6650. - BERNAMA


Kadar jangka pendek kekal stabil dengan operasi BNM

KUALA LUMPUR, 13 Jun- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM42.92 bilion dalam sistem konvensional dan RM26.68 bilion dalam dana Islam.Bank pusat hari ini akan menjalankan tiga tender pasaran wang konvensional yang terdiri daripada tender RM1 bilion setiap satu selama tujuh, 14 dan 30 hari.Ia juga akan mengendalikan tiga tender Qard, masing-masing berjumlah RM900 juta selama tujuh hari, RM600 juta untuk jangka masa 14 hari dan RM1.9 bilion bertempoh 21 hari.

BNM turut melaksanakan tender repo berbalik sebanyak RM1.1 bilion selama 30 hari dan satu tender Program Murabahah Komoditi (CMP) bernilai RM700 juta untuk tempoh 60 hari.Selain itu, bank pusat juga mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada jam 4 petang, BNM akan menjalankan sehingga RM40.0 bilion tender semalaman konvensional dan RM21.6 bilion untuk tender semalaman Murabahah.- BERNAMA


Sistem pengairan bernilai lebih RM410 juta dibangunkan di Kota Belud

KOTA BELUD, 12 Jun- Sistem pengairan dan saliran melibatkan kos lebih RM410 juta sedang dibangunkan untuk mengatasi masalah air sekali gus meningkatkan sektor pertanian di Kota Belud. Ia merangkumi 17 projek pembangunan dan kerja naik taraf sistem pengairan dan saliran, pembinaan tali air utama dan jalan ladang serta infrastruktur lain yang dijangka siap sepenuhnya menjelang 2030.Menteri Pertanian dan Industri Makanan, Datuk Seri Dr Ronald Kiandee berkata pembangunan infrastruktur itu dapat meningkatkan hasil dan sasaran tahap sara diri (SSL) beras Sabah kepada 60 peratus berbanding 24 peratus SSL Beras ketika ini.Ronald berkata demikian ketika berucap dalam Majlis Perasmian Program SMART Sawah Berskala Besar (SMART SBB) di Kota Belud.Program SMART SBB di Kota Belud adalah di bawah seliaan Padiberas Nasional Berhad (Bernas) sebagai syarikat peneraju yang melibatkan 40 pesawah dengan kawasan penanaman seluas 45 hektar.Pada majlis sama, Ronald menyempurnakan simbolik Majlis Pecah Tanah bagi Pembangunan Kompleks Kawasan Pembangunan Pertanian Bersepadu (IADA) bernilai RM36 juta.

(Ronald ketika berucap dalam Majlis Perasmian Program SMART SBB di Kota Belud/ FB Dr Ronald Kiandee)


Guna IPEF sebagai platform mulakan paradigma baharu abad ke-21

KUALA LUMPUR, 12 Jun- Rangka Kerja Ekonomi Indo-Pasifik (IPEF) perlu digunakan sebagai platform untuk memulakan paradigma baharu abad ke-21. Ia bagi memastikan pertumbuhan yang lebih cepat dan adil untuk ekonomi di rantau ini, selain menggalakkan keterangkuman dan kemakmuran bersama.Menteri Kanan Perdagangan Antarabangsa dan Industri, Datuk Seri Mohamed Azmin Ali berkata, dunia beralih kepada penumpuan isu yang lebih besar secara menyeluruh."Kepentingan strategik dan ekonomi rangka kerja itu terletak pada keupayaannya untuk mengukuhkan ekosistem perdagangan rantau ini. Ia memberikan dorongan untuk memacu penglibatan dan kerjasama ekonomi," katanya di Twitter selepas menghadiri mesyuarat peringkat menteri tidak rasmi IPEF di Paris.

(Datuk Seri Azmin bertemu Menteri Perdagangan dan Industri Singapura, Gan Kim Yong pada mesyuarat peringkat menteri tidak rasmi IPEF di Paris)

Datuk Seri Azmin turut mengulangi pendirian Malaysia bahawa rangka kerja itu merupakan instrumen diplomasi ekonomi yang penting dalam menjalin hubungan seterusnya antara Amerika Syarikat (AS) dengan rantau Indo-Pasifik.Sehubungan itu, beliau menggesa penyelesaian bersama untuk isu perdagangan melalui rundingan dan dialog.


Pembangunan perlu berteraskan teknologi tinggi - Reezal Merican

KEPALA BATAS, 12 Jun - Kerajaan Pulau Pinang diminta memberikan maklumat mengenai sektor industri yang akan dibangunkan di kawasan Perindustrian Berteraskan Teknologi Tinggi di tapak seluas 339 hektar di Jalan Tun Hamdan Sheikh Tahir, di sini.Menteri Perumahan dan Kerajaan Tempatan, Datuk Seri Reezal Merican Naina Merican berkata beliau sebagai Ahli Parlimen Kepala Batas iaitu kawasan projek itu akan dibangunkan tidak menolak kehadiran industri namun perlu berteraskan teknologi tinggi."Saya sendiri akan lihat dan teliti serta minta kerajaan negeri (Pulau Pinang) untuk beri (maklum) kepada saya apakah industri yang nak datang ke sini, kita mahukan industri berteraskan teknologi tinggi kerana tidak mahu kebergantungan kepada pekerja yang tidak mahir."Kebanyakan pekerja (tidak mahir) itu hendak diletakkan di penginapan pekerja berpusat (CLQ) di kawasan perindustrian tersebut dan secara mudah difahami, kebanjiran pekerja-pekerja dari luar iaitu warga asing."Saya kekal dengan pendirian tidak terima CLQ malah telah nyatakan perkara itu (tidak setuju) secara verbal kepada Datuk Bandar (Majlis Bandaraya Pulau Pinang) dan pemaju projek secara langsung kerana kawasan itu (Jalan Tun Hamdan Sheikh Tahir) merupakan penempatan kediaman yang sudah lama serta kampung tradisi, jadi amat tidak sesuai (pembinaan CLQ)," kata Reezal Merican kepada pemberita selepas merasmikan eSports Youth Cabin di sini malam tadi.Reezal Merican berkata kementeriannya akan memberi penekanan terhadap industri yang akan dibangunkan di kawasan perindustrian tersebut kerana ada agensi yang diletakkan di bawah kementerian itu dan tidak akan mengizinkan mana-mana ‘backyard industry’ kerana ia boleh boleh membuka pintu kepada kebanjiran warga asing di situ.

(Reezal merasmikan eSports Youth Cabin/FOTO BERNAMA)

"Industri yang berteraskan teknologi atau automasi atau industri yang dilihat dapat membawa kepada kewujudan pekerja mahir… kita ada Institut Latihan Perindustrian (ILP) di sini dan bila ada ILP kita ada keluaran, alangkah indahnya tempat itu (kawasan perindustrian) menjadi tempat mereka (siswazah ILP) mencari pekerjaan dan kita tidak mahu kehadiran pekerja asing yang begitu banyak," katanya.Beliau berkata pihak berkenaan juga sepatutnya melaksanakan penilaian impak sosial terlebih dahulu supaya pada akhirnya matlamat untuk menjalankan projek tersebut perlu difahami dan dipersetujui oleh penduduk di kawasan terlibat serta rakyat keseluruhannya."Setakat saya difahamkan dalam sesi pendengaran awam yang dianjurkan kerajaan negeri baru-baru ini, penduduk meluahkan rasa kurang senang dan tidak puas hati kerana tidak dihidangkan dengan maklumat yang cukup."Malah ada dalam kalangan mereka risau di sebalik satu, dua kilang berteknologi tinggi akan ada kilang-kilang lain membabitkan industri lain yang boleh mendatangkan kemudaratan dari segi sosial dan sebagainya," katanya lagi. Sebelum ini penduduk di 10 taman perumahan berhampiran projek tersebut mengadakan bantahan aman bagi menolak cadangan pembangunan CLQ di situ yang akan menempatkan ribuan pekerja asing dan mencadangkan pembinaan itu dipindahkan ke kawasan Ara Kuda, Tasek Gelugor, tidak jauh dari situ.Difahamkan, projek pembangunan itu yang dalam proses mendapatkan kebenaran merancang mempunyai dua pakej, dengan pakej pertama membabitkan cadangan membina 45 unit plot industri dan tiga blok asrama pekerja 10 tingkat manakala pakej kedua melibatkan cadangan membina 99 unit plot industri dan empat blok asrama pekerja 10 tingkat yang keseluruhannya berjumlah 977 unit. - BERNAMA


PKTM harap isu babit kontraktor dapat diselesaikan segera

KUALA LUMPUR, 12 Jun- Persatuan Kontraktor Telekomunikasi Malaysia (PKTM) berharap isu membabitkan ahlinya yang juga vendor projek Telekom Malaysia dapat diselesaikan segera.Justeru Presidennya, Datuk Zakaria Husain memohon agar kontraktor terlibat diberi peluang mengadakan pertemuan bersama pengurusan tertinggi syarikat berkenaan.Ini bagi membolehkan mereka menyuarakan cadangan dan menjelaskan kesukaran yang dihadapi terutama membabitkan projek 'Turnkey'.

Jelasnya, kontraktor berdepan cabaran apabila tawaran harga bidaan tidak mengikut perkiraan munasabah bersesuaian dengan keperluan dan pelaksanaan projek yang diagihkan."Dengan keadaan ekonomi sekarang, dengan harga barang yang meningkat naik, 30% ada yang 40%, jadi beban itu sudah mula ditanggung pada pihak syarikat. "Jadi saya bagi pihak PKTM ini mewakili anak syarikat satu Malaysia untuk berbincang, kalau boleh dipertimbangkan," katanya dalam sidang media khas di ibu negara.Turut hadir, Pengerusi Majlis Tindakan Ekonomi Melayu, Abdul Halim Husin.Tambah Zakaria, jika keadaan itu berterusan, ia akan memberi risiko dan menjejaskan operasi perniagaan serta kelangsungan hidup kontraktor terbabit.


ECRL Puncak Alam cetus pembangunan masa hadapan Kuala Selangor dan sekitar

PUNCAK ALAM, 12 Jun- Stesen Laluan Rel Pantai Timur (ECRL) di sini akan menjadi pencetus perubahan kepada pembangunan masa hadapan Kuala Selangor dan kawasan sekitarnya.Projek berimpak tinggi yang dijangka siap menjelang Disember 2026 itu juga bakal memberi manfaat ekonomi jangka panjang kepada lebih 100,000 penduduk bandar Puncak Alam ketika ini.Pengumuman pembinaan stesen berkenaan oleh Menteri Kewangan, Tengku Datuk Seri Zafrul Tengku Abdul Aziz minggu lalu, mendapat reaksi positif penduduk setempat."Bandar puncak alam ini terletak berhampiran dengan kampung-kampung, bukan jauh tapi dekat antara satu sama lain, jadi saya fikir mereka memang teruja bila ada stesen. "Mereka juga boleh ke Pantai Timur guna ECRL ini. Jadi kawasan sekitarnya Ijok, Bukit Hijau, Hillpark, Saujana Uaama, saya rasa semua memang setuju sangatlah stesen dibina di kawasan sini," kata Pengerusi Permuafakatan Persatuan Penduduk Puncak Alam, Mohd Hanif Md Sultan.

"Dengan adanya stesen ini saya berpendapat, hubungan kami dengan dunia luar yang mana kita tahu di Puncak Alam ini agak kurang dari segi infrastruktur dia, dengan penduduk yang padat, dengan ada satu stesen ECRL ini menjadi opsyen kepada kami untuk mempertingkatkan pengangkutan awam di sini," jelas Pengerusi Alam Suria 5A4, Tengku Zahrul Hisham Che Ku Abd Rahman.

Selain meningkatkan jaringan logistik dan pengangkutan awam, projek infrastruktur mega itu juga akan menggalakkan sektor pelancongan Kuala Selangor dan mencipta peluang perniagaan baharu.Setakat April lalu, kerja-kerja pembinaan ECRL telah mencapai kemajuan infrastruktur sebanyak 28.5%, membabitkan empat negeri iaitu Kelantan, Terengganu, Pahang dan Selangor.ECRL dijangka mula beroperasi pada Januari 2027 membabitkan laluan kereta api sepanjang 665 kilometer.


BMTKM fasa pertama, meliputi 80 lokaliti di seluruh negara

BACHOK, 11 Jun- Program pembasmian Kemiskinan Tegar Keluarga Malaysia (BMTKM) fasa pertama secara rintis telah dilaksanakan meliputi 80 lokaliti seluruh negara melibatkan 3,000 isi rumah (KIR) miskin tegar. Menteri di Jabatan Perdana Menteri (Ekonomi) Datuk Seri Mustapa Mohamed berkata, sehingga kini, BMTKM telah memperakukan permohonan program bagi 26 lokaliti dengan kos RM6.7 juta.Jelas beliau, program dilaksanakan, adalah berbentuk aktiviti perjalanan pendapatan merangkumi bidang perniagaan dan pekerjaan."Ini adalah untuk memberi alat-alat untuk mereka berniaga, untuk membolehkan mereka menyara hidup mereka, jadi kerajaan bagi percuma dan mereka dikehendaki tandatangan surat aku janji, janji bahawa mereka akan amanah menjaga barang-barang yang diberikan kerajaan, berjanji untuk bekerja meningkatkan pendapatan," katanya.Beliau berkata demikian pada program pembasmian kemiskinan Tegar Keluarga Malaysia (BMTKM) di Bachok.Terdahulu ketika ditemui media di Felda Kemahang Satu, Tanah Merah, Mustapa memaklumkan, FELDA akan membentangkan kertas cadangan untuk membantu menangani krisis makanan.Katanya langkah tersebut selaras hasrat kerajaan supaya syarikat berkaitan kerajaan (GLC) bersama-sama membantu menangani krisis makanan.

(Datuk Seri Mustapa Mohamed pada program pembasmian kemiskinan Tegar Keluarga Malaysia (BMTKM) di Bachok)


Bank Rakyat diminta sedia dana khas bantu koperasi, syarikat berasaskan sektor pertanian

KUALA LUMPUR, 11 Jun- Kementerian Pembangunan Usahawan dan Koperasi (KUSKOP) meminta Bank Rakyat menyediakan dana khas bagi membantu koperasi dan syarikat berasaskan sektor pertanian.Menterinya, Tan Sri Noh Omar berkata sektor tersebut harus dibantu dan diberi keutamaan bagi melancarkan rantaian agromakanan."Kita memang ada banyak koperasi yang terlibat dalam sektor-sektor pertanian, contohnya ternakan ayam,kita ada 15 koperasi yang menghasilkan 42 juta ayam. Jadi kita nak bantu,kalau boleh dari 42 juta ni jadi 52 juta. Kita nak buat ‘contract farming’ dan ini sejajar dengan dasar yang dibuat oleh SKM, dia ada tubuh satu federasi , federasi inilah yang ditubuhkan yang akan memainkan peranan mengikut sektor masing-masing,antara sektor federasi ini ialah sektor agromakanan," katanya.Beliau berkata demikian selepas merasmikan Mesyuarat Agung Tahunan Bank Rakyat 2022 di ibu negara.Ujar Noh, KUSKOP komited dalam melaksanakan hasrat Perdana Menteri untuk mengatasi isu berkaitan sektor pertanian. Kerajaan memperuntukkan dana sebanyak RM500 juta di bawah Skim Kemudahan Agromakanan bagi menggalakkan pengeluaran bahan makanan yang diuruskan koperasi berasaskan agromakanan.

Sementara itu, Noh berkata gerakan koperasi negara kini telah mencapai usia 100 tahun."Dan dalam tempoh seabad ini, koperasi telah menunjukkan satu evolusi yang membanggakan dengan pelbagai penglibatan dalam sektor ekonomi yang dianggotai oleh pelbagai lapisan masyarakat."Perjuangan gerakan koperasi seperti Bank Rakyat terus relevan dengan kejayaan meningkatkan kesejahteraan anggota melalui penglibatan aktiviti ekonomi dan keusahawanan. Pada masa yang sama, gerakan koperasi amat penting bagi menggerakkan sektor perusahaan mikro, kecil dan sederhana (PMKS) sekali gus dapat melahirkan 'Keluarga Usahawan'," katanya.Noh berkata koperasi juga merupakan salah satu 'growth engine' yang menyumbang kepada Keluaran Dalam Negara Kasar (KDNK) negara yang dapat memperkasakan ekonomi masyarakat.Bank Rakyat merupakan antara penyumbang terbesar kepada perolehan sektor perkhidmatan kewangan koperasi iaitu sebanyak RM26.8 bilion atau lebih 70 peratus daripada jumlah keseluruhan perolehan sektor koperasi.


Bursa Malaysia diniagakan dengan kecenderungan penurunan minggu depan

KUALA LUMPUR, 11 Jun- Bursa Malaysia dijangka diniagakan dengan kecenderungan penurunan minggu depan sejajar dengan pergerakan pasaran ekuiti global, bergerak antara paras 1,480 dan 1,490, kata peniaga.Pengarah Eksekutif dan Pengurus Dana Inter-Pacific Asset Management Sdn Bhd, Datuk Dr Nazri Khan Adam Khan berkata petunjuk pasaran FTSE Bursa Malaysia KLCI (FBM KLCI) yang melepasi paras psikologi 1,500 semalam dijangka terus merosot.Beliau berkata dengan inflasi Amerika Syarikat (AS) yang meningkat, yang pada masa ini sebanyak 8.3%, potensi kenaikan kadar faedah yang lebih tinggi oleh Bank Pusat Eropah, selain sekatan pergerakan COVID-19 yang baharu di China akan menjejaskan sentimen pasaran global.“Harga minyak mentah Brent yang dijangka lebih tinggi kepada sekitar AS$150 hingga AS$175 setong berikutan konflik Ukraine-Rusia akan memburukkan lagi risiko inflasi yang tinggi dan menjejaskan pertumbuhan global.“Pertumbuhan global yang perlahan akan mendorong sentimen menghindari risiko dan lebih ramai pelabur akan beralih daripada aset berisiko dan memilih aset selamat seperti bon dan emas,” kata Nazri kepada Bernama.Bagaimanapun, katanya ekonomi Malaysia masih bertahan pada asasnya dengan kadar faedah yang akomodatif, jualan pembuatan yang semakin meningkat, eksport yang kukuh dan kadar inflasi yang rendah.Bagi AS, katanya walaupun kadar inflasi tinggi, berlarutan melebihi lapan peratus, dengan perbelanjaan penggunanya yang tinggi, ekonomi akan berterusan dan tiada tanda-tanda kemelesetan dalam tempoh terdekat.Pada minggu dagangan yang pendek yang baru sahaja berakhir, bursa tempatan meneruskan penurunan pada minggu sebelumnya dalam persekitaran sentimen negatif di rantau ini dan mengambil petunjuk daripada prestasi Wall Street.Pasaran ditutup pada Isnin (6 Jun) sempena Ulang Tahun Hari Keputeraan Rasmi Yang di-Pertuan Agong.Pada Jumaat, FBM KLCI merosot 1.04% atau 15.76 mata untuk ditutup kepada 1,493.95 dengan 667 kaunter rugi berbanding 254 kaunter untung.Pada asas mingguan, FBM KLCI susut 43.87 mata untuk mengakhiri minggu ini kepada 1,493.95 daripada 1,537.82 pada minggu sebelumnya.Di papan indeks, Indeks FBMT100 merosot 273.38 mata kepada 10,429.35, Indeks FBM Emas Shariah berkurangan 367.25 mata kepada 10,997.24, Indeks FBM Emas susut 279.29 mata kepada 10,733.65, FBM ACE turun 137.59 mata kepada 5,134.36 dan FBM 70 merosot 210.61 mata kepada 13,113.58.Mengikut sektor, Indeks Perladangan berkurangan 314.98 mata kepada 7,596.65, Indeks Produk Perindustrian dan Perkhidmatan merosot 6.44 mata kepada 193.33 dan Indeks Tenaga susut 27.14 mata kepada 783.67.

Indeks Perkhidmatan Kewangan jatuh 198.66 mata kepada 16,420.13, Indeks Penjagaan Kesihatan merosot 67.46 mata kepada 1,811.24 dan Indeks Teknologi susut 1.95 mata kepada 67.76.Jumlah dagangan mingguan merosot kepada 11.03 bilion unit bernilai RM7.49 bilion daripada 14.14 bilion unit bernilai RM13.99 bilion minggu lepas.Jumlah dagangan Pasaran Utama berkurangan kepada 6.42 bilion saham bernilai RM6.28 bilion daripada 10.53 bilion saham bernilai RM13.14 bilion pada minggu sebelumnya.Jumlah dagangan waran naik kepada 1.65 bilion unit bernilai RM291.43 juta daripada 1.55 bilion unit bernilai RM288.17 juta sebelum ini.Jumlah dagangan Pasaran ACE meningkat kepada 2.94 bilion saham bernilai RM916.51 juta daripada 2.05 bilion saham bernilai RM556.59 juta pada minggu sebelumnya.


Ringgit diniagakan secara berhati-hati berbanding dolar AS

KUALA LUMPUR, 11 Jun - Ringgit dijangka diniagakan secara berhati-hati berbanding dolar Amerika Syarikat (AS) pada minggu depan.Ketua Ahli Ekonomi Bank Islam Malaysia Bhd, Mohd Afzanizam Abdul Rashid berkata Jawatankuasa Pasaran Terbuka Persekutuan (FOMC) Amerika Syarikat dijangka menaikkan kadar faedah sebanyak 0.5 mata sekali lagi untuk mengurangkan inflasi yang melambung tinggi di negara itu selepas mesyuarat FOMC tamat pada 14 hingga 15 Jun 2022.Ketua Ahli Ekonomi Bank Islam Malaysia Bhd Mohd Afzanizam Abdul Rashid berkata kenaikan 50 mata asas dalam Kadar Dana Rizab Persekutuan Amerika Syarikat (Fed) nampaknya telah ditetapkan harga kerana kadar inflasi berkemungkinan kekal tinggi.Tiada tindakan sewajarnya dilakukan oleh Bank Pusat Eropah (ECB) pada Khamis nampaknya memberi kelebihan lagi kepada dolar AS dengan Indeks Dolar AS (DXY) kini berada pada lebih 103 mata.“Oleh itu, dolar AS/ringgit akan kekal sekitar RM4.39-RM4.40 minggu depan. Ia merupakan prospek mencabar kerana Fed juga berkemungkinan menambah satu lagi kenaikan 50 mata asas dalam pada mesyuarat bulan Julai kelak."Selagi tiada petunjuk bahawa Fed akan berhenti melakukan tindakan pada masa depan, dolar AS akan terus menjadi mata wang pilihan utama," kata Afzanizam di sini.Pada Khamis, ECB berkata ia akan menamatkan skim pembelian bon pada 1 Julai dan memberi petunjuk akan berlaku kenaikan kadar faedah mulai bulan depan ketika ia berdepan dengan inflasi yang tinggi.Bagi minggu baru berakhir, ringgit diniagakan dalam jajaran kecil berbanding dolar AS dalam persekitaran jangkaan bahawa prospek ekonomi dalam terdekat ini nampaknya mencabar.

Ringgit berada pada paras 4.4 berbanding mata wang AS pada Jumaat.Bagi asas mingguan, ringgit susut berbanding dolar AS kepada 4.4000/4030 pada Jumaat daripada 4.3870/3910 pada minggu sebelumnya.Unit tempatan diniagakan tinggi berbanding kumpulan mata wang utama pada asas Jumaat ke Jumaat. Ringgit naik sedikit berbanding dolar Singapura kepada 3.1856/1880 daripada 3.1947/1981pada minggu sebelumnya dan meningkat berbanding yen Jepun kepada 3.2870/2895 daripada 3.3728/3759.Unit tempatan meningkat berbanding euro kepada 4.6618/6650 daripada 4.7143/7186 dan melonjak berbanding pound Britain kepada 5.4784/4822 daripada 5.5171/5221. - BERNAMA


Ringgit ditutup rendah berbanding Dolar AS, melepasi paras 4.4

KUALA LUMPUR, 10 Jun- Ringgit melepasi paras RM4.40 berbanding dolar AS pada penutup dagangan seminggu berikutan pelabur memilih aset selamat termasuk dolar AS di tengah-tengah isyarat oleh Bank Pusat Eropah (ECB) untuk menaikkan kadar faedah bulan depan, kata seorang penganalisis.Keputusan ECB untuk menaikkan kadar faedah, iaitu yang pertama sejak 2011, adalah bagi menangani pertumbuhan ekonomi yang perlahan dalam blok ekonomi Eropah serta untuk meredakan inflasi yang melambung tinggi, tambahnya.Pada 6 petang, mata wang tempatan itu susut kepada 4.4000/4030 berbanding dolar AS 4.3920/3940 ketika ditutup pada Khamis.Ketua Ahli Ekonomi Bank Islam Malaysia Bhd Mohd Afzanizam Abdul Rashid berkata keputusan ECB pada Khamis itu memberikan lebih banyak sokongan kepada dolar AS dan harga indeks pengguna Amerika Syarikat (AS) bagi Mei juga dijangka kekal meningkat pada sekitar 8.3 peratus berdasarkan anggaran konsensus.“Justeru itu, dolar AS akan kekal kukuh kerana Fed dijangka meneruskan kecenderungan mengetatkan dasar monetari yang agresif minggu depan,” katanya kepada Bernama.Sementara itu, ringgit diniagakan tinggi berbanding kumpulan mata wang utama yang lain.

(Pada 6 petang, mata wang tempatan itu susut kepada 4.4000/4030 berbanding dolar AS 4.3920/3940 ketika ditutup pada Khamis/FOTO BERNAMA)

Unit tempatan itu naik berbanding pound Britain kepada 5.4784/4822 daripada 5.4992/5017 ketika ditutup pada Khamis dan mengukuh berbanding dolar Singapura kepada 3.1856/1880 daripada 3.1939/1956 semalam.Ia menokok berbanding yen Jepun kepada 3.2870/2895 daripada 3.2896/2914 dan naik berbanding euro kepada 4.6618/6650 daripada 4.7060/7082. -BERNAMA


Bursa Malaysia akhiri minggu ini dengan prestasi rendah

KUALA LUMPUR, 10 Jun- Bursa Malaysia mengakhiri minggu ini dengan prestasi rendah dan melepasi paras psikologi 1,500 hari ini, didorong oleh jualan berterusan secara menyeluruh, sejajar dengan prestasi bursa serantau yang lemah, kata peniaga.Pada 5 petang, petunjuk pasaran FTSE Bursa Malaysia KLCI (FBM KLCI) ditutup rendah 15.76 mata atau 1.04 peratus kepada 1,493.95 daripada 1,509.71 pada Khamis.Indeks petunjuk pasaran dibuka rendah 4.03 mata kepada 1,505.68, yang merupakan paras tertinggi harian, dan mencecah paras terendah 1,493.32 pada sesi pagi.Dalam pasaran secara menyeluruh, kaunter rugi mengatasi kaunter untung sebanyak 667 kepada 254 manakala 400 kaunter tidak berubah, 953 tidak diniagakan dan 22 yang lain digantung.Jumlah dagangan merosot kepada 2.26 bilion unit bernilai RM1.69 bilion daripada 2.88 bilion unit bernilai RM2.06 bilion pada Khamis.Peniaga berkata Bursa Malaysia rendah untuk keseluruhan sesi dagangan, sejajar dengan bursa serantau yang mengambil petunjuk daripada kejatuhan semalaman saham Amerika Syarikat (AS) dan bon kerajaan, menjelang data Indeks Harga Pengguna (IHP) pada Jumaat, berikutan pelabur menjangka data inflasi AS yang tinggi.Naib Presiden Penyelidikan Ekuiti Rakuten Trade Sdn Bhd Thong Pak Leng memberitahu Bernama bahawa indeks serantau utama kebanyakannya negatif kecuali saham China berikutan pelabur terus berhati-hati mengenai potensi lebih banyak kenaikan kadar faedah oleh Rizab Persekutuan (Fed).

(Jumlah dagangan merosot kepada 2.26 bilion unit bernilai RM1.69 bilion daripada 2.88 bilion unit bernilai RM2.06 bilion pada Khamis/FOTO FAIL BERNAMA)

“Pelabur menjangka Fed akan menaikkan kadar faedah utamanya pada minggu depan sebanyak separuh daripada mata peratusan, kenaikan kedua berturut-turut dua kali ganda daripada kenaikan biasa, dengan satu pertiga pada Julai.“IHP AS dijangka kekal melebihi lapan peratus untuk bulan ketiga berturut-turut dan ini akan mengekalkan kemungkinan pendirian menyokong kadar faedah tinggi yang berpanjangan oleh Fed,” katanya.Sementara itu, Thong berkata Biro Statistik Kebangsaan China melaporkan inflasi tahunan sebanyak 2.1 peratus, di bawah anggaran 2.2 peratus manakala Indeks Harga Pengeluar dalam unjuran 6.4 peratus.“Kami percaya sentimen pasaran akan terus berhati-hati dalam keadaan prestasi global yang lemah walaupun terdapat aktiviti belian saham pada harga rendah.“Kami turut menjangka jualan baru-baru ini akan memberi peluang kepada pelabur untuk mengumpul saham pada paras menarik berdasarkan penilaian mereka yang murah.“Oleh itu, kami menjangka indeks akan diniagakan dalam julat 1,490 hingga 1,510 pada minggu depan, dengan paras sokongan segera pada 1,475 dan paras halangan pada 1,520,” katanya.Di peringkat serantau, Indeks Straits Times Singapura merosot 0.91 peratus kepada 3,180.42, Nikkei 225 Jepun susut 1.49 peratus kepada 27,824.29, Hang Seng Hong Kong berkurangan 0.29 peratus kepada 21,806.18 dan KOSPI Korea Selatan turun 1.13 peratus kepada 2,595.87.Bagaimanapun, Indeks Komposit SSE China meningkat 1.42 peratus kepada 3,284.83 manakala Shenzhen Component naik 1.90 peratus kepada 12,035.15.Dalam kalangan saham wajaran tinggi, Maybank merosot lima sen kepada RM8.75, Public Bank berkurangan empat sen kepada RM4.53 dan CIMB susut tiga sen kepada RM5.04.Petronas Chemicals menambah enam sen kepada RM9.70 dan IHH Healthcare naik lima sen kepada RM6.45. Daripada saham aktif, LGMS meningkat empat sen kepada 75.5 sen, MQ Technology merosot setengah sen kepada lima sen, Top Glove berkurangan sembilan sen kepada RM1.13 manakala Borneo Oil dan MNC Wireless, masing-masing tidak berubah pada 2.5 sen dan 1.5 sen.Di papan indeks, Indeks FBM Emas merosot 108.03 mata kepada 10,733.65, Indeks FBM Emas Shariah susut 111.51 mata kepada 10,997.24, FBM 70 berkurangan 112.61 mata kepada 13,113.58, FBM ACE turun 35.58 mata kepada 5,134.36 dan Indeks FBMT 100 merosot 105.15 mata kepada 10,429.35.Mengikut sektor, Indeks Perkhidmatan Kewangan berkurangan 101.58 mata kepada 16,420.13, Indeks Perladangan merosot 68.72 mata kepada 7,596.65 serta Indeks Produk Perindustrian dan Perkhidmatan susut 0.71 mata kepada 193.33.Jumlah dagangan Pasaran Utama merosot kepada 1.35 bilion saham bernilai RM1.47 bilion daripada 1.66 bilion saham bernilai RM1.70 bilion pada Khamis.Jumlah dagangan waran naik kepada 400.01 juta unit bernilai RM65.98 juta daripada 300.45 juta unit bernilai RM55.52 juta semalam.Jumlah dagangan Pasaran ACE berkurangan kepada 509.05 juta saham bernilai RM158.21 juta daripada 923.57 juta saham bernilai RM302.22 juta sebelum ini.Kaunter barangan pengguna dan perkhidmatan menyumbang 196.74 juta saham diniagakan di Pasaran Utama, produk perindustrian dan perkhidmatan (431.19 juta), pembinaan (44.64 juta), teknologi (100.97 juta), SPAC (sifar), perkhidmatan kewangan (44.42 juta), hartanah (125.91 juta), perladangan (46.12 juta), REIT (5.04 juta), dana tertutup (34,000), tenaga (183.55 juta), penjagaan kesihatan (86.09 juta), telekomunikasi dan media (38.66 juta), pengangkutan dan logistik (25.17 juta) dan utiliti (22.08 juta). -BERNAMA


Kementerian Kewangan yakin GLIC/GLC akan menjadi pemangkin matlamat kemampanan Malaysia

KUALA LUMPUR, 10 Jun- Kementerian Kewangan yakin kedua-dua sektor awam dan swasta akan memainkan peranan mereka masing-masing dan menyumbang kepada kejayaan usaha kemampanan dan matlamat Malaysia pada masa depan. Menteri Kewangan Tengku Datuk Seri Zafrul Abdul Aziz berkata suatu yang mengujakan melihat syarikat berkaitan kerajaan (GLC) menerima agenda kemampanan dengan memasukkan prinsip alam sekitar, sosial dan tadbir urus (ESG) ke dalam strategi teras mereka dan menerapkannya ke dalam operasi dan inisiatif tanggungjawab sosial korporat (CSR). “Konsep ESG dan kemampanan ini benar-benar dilaksanakan. GLC ini mengarusperdanakan ESG dengan bertindak sebagai contoh teladan, memangkinkan perubahan dalam ekosistem mereka masing-masing dan menggalakkan korporat Malaysia yang lain untuk mempertimbang cara mereka bertingkah laku dan bagaimana tindakan mereka memberi kesan kepada masyarakat dan alam sekitar di mana mereka beroperasi. "Kepada korporat di luar sana, dan sebagai ketua pegawai eksekutif kumpulan perbankan serantau, saya beri jaminan kepada anda bahawa usaha-usaha ini bukan sahaja akan membolehkan syarikat anda menjadi lebih bertanggungjawab, tetapi juga melindungi kepentingan syarikat anda dalam mencipta nilai dengan mengurangkan potensi risiko alam sekitar dan kawal selia,” katanya dalam ucapan penutup beliau pada pelancaran acara 'Khazanah Sustainability Framework and Targets: Investing in a Sustainable Transition 2022' di sini, hari ini.

(Menteri Kewangan, Tengku Datuk Seri Zafrul Abdul Aziz)

Tengku Zafrul berkata bagi 2023 kerajaan mengekalkan komitmennya melaksanakan program dan projek pembangunan yang menumpukan kepada ESG. Menurutnya, Kementerian Kewangan telah menggariskan beberapa keutamaan penting dalam Kenyataan Pra-Bajet 2023 yang diumumkan baru ini termasuk peralihan strategik Malaysia daripada fasa pemulihan sekarang kepada pembaharuan jangka panjang. Ini, katanya, termasuk memudahkan peluang pendapatan yang lebih baik dan menambah baik kesejahteraan holistik bagi mencapai wawasan Keluarga Malaysia yang lebih inklusif dan pembangunan mampan. “Meskipun ini merupakan asas yang meyakinkan, ia tidak boleh dilakukan secara berasingan. Pembaharuan yang mampan dan berkekalan hanya boleh dicapai dengan menyatukan seluruh negara menerusi wawasan kemampanan bersama dengan pembabitan daripada semua pihak termasuk sektor swasta,” katanya. Bagi menyokong aspirasi berasaskan ESG jangka panjang, Tengku Zafrul berkata kerajaan telah merancang strategi dan langkah-langkah lebih meluas termasuk mengukuhkan pembiayaan dan pelaburan berkaitan kemampanan, yang melengkapkan Matlamat Pembangunan Mampan (DSG) Pertubuhan Bangsa-Bangsa Bersatu (PBB) dengan menyelaraskan inisiatif dan korporat yang menerapkan elemen ESG. “Strategi utama kedua Kementerian Kewangan adalah memperkasakan perusahaan kecil dan sederhana (PKS) dalam bidang ESG. Memandangkan kepentingan sektor itu kepada ekonomi, membangunkan kapasiti PKS kita adalah satu asas utama untuk mencapai aspirasi ESG kita dan matlamat sifar-bersih karbon kita menjelang 2050. “Strategi utama ketiga adalah untuk menginstitusikan langkah-langkah ESG. Satu daripada contoh utama adalah penubuhan Dana Amanah Matlamat Pembangunan Mampan Malaysia (MySDG Fund) awal tahun ini secara kerjasama dengan PBB,” katanya. Beliau berkata, dengan sumbangan awal sebanyak RM20 juta, kerjasama pembiayaan utama ini menunjukkan komitmen tinggi untuk menerapkan prinsip SDG ke dalam pelan dan dasar pembangunan nasional Malaysia, di samping telus dalam penggunan dana.- BERNAMA


Kerajaan akan tambah baik GST jika diperkenalkan semula- Tengku Zafrul

KUALA LUMPUR, 10 Jun- Kerajaan akan menambah baik dari aspek kecekapan proses bayaran balik jika Cukai Barang dan Perkhidmatan (GST) diperkenalkan semula, kata Menteri Kewangan Tengku Datuk Seri Zafrul Tengku Abdul Aziz.Beliau berkata langkah itu bagi mengelakkan kekeliruan dalam pengkelasan barang yang bercukai dengan tidak bercukai, peningkatan tahap kemahiran pegawai kerajaan, tahap pematuhan peniaga dan tadbir urus keseluruhan GST.“Sebarang sistem percukaian baharu juga perlu diluluskan di parlimen dan jika diambil kira keperluan libat urus bersama rakyat serta untuk menambah baik sistem sedia ada, tidak mungkin GST akan dilaksanakan pada tahun ini,” katanya menerusi Laporan Kewangan Rakyat (LKR) ke-98 yang dikeluarkan hari ini.Selain itu, beliau berkata kerajaan perlu meneliti usaha untuk meluaskan asas hasil supaya ia dapat diagihkan dengan lebih bermakna melalui program pembangunan yang bermanfaat untuk seluruh Keluarga Malaysia.Katanya, jumlah kutipan hasil negara mencatatkan 15.1 peratus daripada Keluaran Dalam Negara Kasar (KDNK) pada 2021 dan ia agak rendah berbanding kutipan hasil negara lain.

(Menteri Kewangan, Tengku Datuk Seri Zafrul Tengku Abdul Aziz)

Sementara itu, hasil cukai negara mencatatkan 11.2 peratus daripada KDNK.“Walaupun buat masa ini Malaysia mendapat manfaat daripada peningkatan harga komoditi global, hasil berkaitan komoditi tidak mampan kerana bergantung kepada pergerakan harga pasaran global,” katanya. Menurut Tengku Zafrul, ia tidak mampu menampung sepenuhnya peningkatan perbelanjaan yang diperlukan untuk kesejahteraan rakyat.“Oleh itu, kerajaan perlu meneroka sumber hasil yang stabil dan lebih meluas seperti cukai kepenggunaan.“Namun begitu, sebelum kerajaan memperkenalkan apa-apa cukai baharu, kita perlu memastikan pemulihan ekonomi pasca krisis COVID-19 sudah mencapai landasan yang stabil dan kukuh,” katanya.Mengulas mengenai Bajet 2023, Tengku Zafrul berkata tumpuan khas akan diberikan kepada memudah cara segmen pekerjaan atau pekerjaan semula terutamanya siswazah menganggur, wanita yang meninggalkan pasaran kerja, orang kurang upaya dan penganggur jangka masa panjang.Selain itu, katanya tumpuan juga akan diberikan kepada program peningkatan kemahiran dan pemahiran semula, meningkatkan produktiviti menerusi digitalisasi aktiviti ekonomi dan memastikan gaji yang wajar dalam kalangan rakyat termasuk menerusi semakan gaji minimum.“Tidak dilupakan intervensi-intervensi yang diperlukan bagi memastikan jaminan makanan asas untuk mengurangkan kenaikan ketara harga barang keperluan dan memastikan sumber kerajaan dibelanjakan kepada mereka yang memerlukan menerusi subsidi bersasar. “Bajet 2023 akan terus menyokong pertumbuhan ekonomi dan memberi tumpuan kepada pelaksanaan pembaharuan untuk meningkatkan kesejahteraan rakyat, pendapatan dan perlindungan sosial serta menambah baik daya saing perniagaan dan rantaian nilai di samping memperkukuh kedudukan fiskal kerajaan dan daya tahan negara dalam mendepani kejutan pada masa hadapan,” tambahnya.- BERNAMA


ICAEW unjur KDNK Malaysia berkembang kepada 7.2 peratus pada 2022

KUALA LUMPUR, 10 Jun- Keluaran Dalam Negara Kasar (KDNK) Malaysia diunjurkan berkembang kepada 7.2 peratus pada 2022, didorong sebahagiannya oleh sektor pelancongan yang semakin pulih diunjurkan pulih kepada lebih 30 peratus daripada paras sebelum pandemik pada 2022 dan mendahului rantau ASEAN dengan lebih 70 peratus pemulihan sektor dijangkakan pada 2023.Menurut Institute of Chartered Accountants in England and Wales (ICAEW), Malaysia tidak terjejas oleh kenaikan harga minyak akibat perang Rusia-Ukraine berikutan ia merupakan pengeksport minyak bersih bersama dengan gas asli cecair (LNG), yang bermakna hasil eksport yang lebih tinggi untuk Malaysia.Katanya subsidi bahan api yang dilaksanakan kerajaan turut membantu mengawal harga petrol pengguna selain langkah perlindungan makanannya, impak daripada kenaikan harga komoditi dan minyak terhadap Malaysia adalah negatif.

“Bagaimanapun, berdasarkan langkah-langkah sekatan pergerakan pada tahun lepas berikutan varian Delta dan kebergantungan yang tinggi terhadap eksport ke China, ia dijangka mencatatkan pertumbuhan KDNK antara 1.0 peratus dan 1.5 peratus lebih rendah pada tahun ini berbanding sebaliknya,” menurut ICAEW dalam kenyataan hari ini.

Sementara itu, Asia Tenggara menghadapi masalah tenaga kerja yang teruk akibat pandemik dan selama beberapa dekad, Malaysia telah meraih manfaat daripada buruh asing yang murah dan pada masa ini, dua daripada industri yang paling terjejas ialah runcit dan komoditi.Akauntan Bertauliah Felow ICAEW Rafizi Ramli berkata Malaysia tidak mempunyai pilihan selain mengetahui cara menggunakan teknologi, pendigitalan dan pengoptimuman untuk beralih daripada bergantung kepada tenaga kerja asing dan lebih banyak automasi.“Walaupun runcit berkembang pesat berikutan permintaan pasaran, lebih banyak industri tradisional seperti komoditi memerlukan banyak inovasi, misalnya penyelidikan dan pembangunan dalam robotik dan logistik.“Diharapkan apa yang kita pelajari semasa pandemik akan mengurangkan masalah pasaran dan kita akan menyaksikan penggunaan yang lebih baik dalam tempoh satu atau dua tahun akan datang,” katanya.Rafizi percaya rantau ASEAN terlepas peluang untuk menggalakkan kesedaran digital yang diwujudkan oleh pandemik dan seterusnya kekurangan bahan binaan penting dalam pendigitalan, iaitu kemahiran semula.Beliau berkata terdapat ketidakpadanan antara cara institusi dan pasaran pekerjaan menangani kemahiran semula dan walaupun terdapat permintaan untuk pekerjaan berkaitan teknologi di Malaysia, ia juga semakin sukar untuk mendapatkan akses kepada tenaga kerja tersebut dan kemahiran semula.“Misalnya, permintaan untuk jurutera perisian ternyata semakin meningkat. Bagaimanapun, sekurang-kurangnya di Malaysia, Singapura dan Indonesia, terdapat kekurangan penawaran.“Ketiga-tiga negara ini perlu memikirkan cara untuk mengimbangi ini berikutan Malaysia misalnya, penawaran tidak seiring dengan permintaan. Banyak pelaburan yang mungkin masuk ke rantau ini akan pergi ke China atau India jika kita tidak menangani isu ini,” katanya.- BERNAMA


Top Glove catat penyusutan keuntungan bersih

KUALA LUMPUR, 10 Jun- Keuntungan bersih Top Glove Corp Bhd susut kepada RM15.29 juta pada suku ketiga berakhir 31 Mei 2022, berbanding RM2.04 bilion tahun sebelumnya.Pengarah Urusannya, Datuk Lee Kim Meow menjelaskan, perolehan lebih rendah itu berikutan kesan normalisasi permintaan dan purata harga jualan yang menjejaskan industri.Syarikat bagaimanapun akan terus memberi penekanan kepada penghasilan produk berkualiti dan cekap kos."Saya percaya banyak cabaran yang perlu dihadapi dari segi mengawal kos dan menguruskan perkara di luar kawalan. Jadi adalah penting untuk kami meneruskan kawalan kualiti, penyelidikan dan pembangunan ,automasi dan sebagainya supaya kami boleh terus menghasilkan sarung tangan berkualiti pada kos yang berpatutan yang tetap menjadi keutamaan kami ketika tempoh yang lebih baik mahupun dalam waktu sukar," katanya.

(Pengarah Urusan Top Glove Corp Bhd, Datuk Lee Kim Meow)

Pengeluar sarung tangan getah itu menjangkakan persekitaran perniagaan mencabar akan berterusan dalam masa terdekat.Namun beliau yakin permintaan kekal menokok didorong penggunaan yang meningkat daripada negara pesat membangun, di samping tahap kesedaran mengenai kebersihan dan kesihatan yang tinggi dalam era pasca pandemik.


Bursa Malaysia dibuka rendah, saham dan bon AS turut jatuh

KUALA LUMPUR, 10 Jun - Bursa Malaysia memulakan urus niaga pagi Jumaat rendah, menjejaki kejatuhan ketara semalaman saham Amerika Syarikat (AS) dan bon kerajaan menjelang pengumuman data harga pengguna lewat hari ini dengan para pelabur menjangkakan angka inflasi AS yang tinggi.Sentimen yang lebih menjuruskan kepada menaikkan kadar faedah turut didorong oleh langkah Bank Pusat Eropah (ECB) yang memastikan ruang terbuka untuk kenaikan kadar faedah yang lebih besar pada bulan September, menurut para peniaga.Pada 9.05 pagi, FTSE Bursa Malaysia KLCI (FBM KLCI) turun 10.68 mata kepada 1,499.03 daripada penutupan Khamis 1,509.71.Indeks utama itu dibuka 4.03 mata lebih rendah pada 1,505.68.Di pasaran yang lebih luas, kaunter rugi mengatasi untung 244 berbalas 66 manakala 182 kaunter tidak berubah, 1,782 tidak diniagakan dan 22 yang lain digantung.Jumlah dagangan adalah sebanyak 98.30 juta unit bernilai RM77.13 juta.

Menurut Malacca Securities Sdn Bhd, FBM KLCI merosot untuk sesi keenam berturut-turut di tengah-tengah prestasi lemah serantau, sekali gus menandakan kerugian berturut-turut paling lama sejak Januari 2022, walaupun jualan runcit lebih kukuh dicatatkan pada April 2022 serta peningkatan kadar pengangguran yang terus berkurangan di bawah empat peratus."Pelabur mungkin kekal berhati-hati memandangkan tekanan jualan yang tinggi di Wall Street dan bursa saham Eropah apabila ECB meningkatkan kadar faedahnya sebanyak 50 mata asas yang akan menyebabkan ketidaktentuan selanjutnya di bursa tempatan dalam tempoh terdekat," katanya.Di pasaran komoditi, firma pembrokeran itu menyatakan harga minyak Brent kekal kukuh melebihi paras US$120 setong, manakala harga minyak sawit mentah (MSM) jatuh, berlegar sekitar RM6,250 selepas Indonesia melancarkan skim untuk mempercepatkan eksport."Bagi fokus sektor,  sektor teknologi boleh tertekan selepas Nasdaq jatuh di bawah paras 12,000 utama.Dalam kalangan saham wajaran tinggi, Maybank susut satu sen kepada RM8.79, Public Bank dan CIMB turun lima sen setiap satu, masing-masing kepada RM4.52 dan RM5.02, Petronas Chemicals kerugian lapan sen menjadi RM9.56 dan IHH Healthcare jatuh  tiga sen kepada RM6.37 .Bagi saham aktif, Genting Bhd menguncup 20 sen kepada RM5, Top Glove susut tiga sen kepada RM1.19, Serba Dinamik naik setengah sen menjadi 11 sen, LGMS menokok dua sen kepada 73.5 sen manakala Pertama Digital tidak berubah pada 86.5 sen .Di papan indeks, Indeks FBM Emas turun 67.18 mata menjadi 10,774.50, Indeks FBM Emas Syariah lemah 66.58 mata kepada 11,042.17, FBM 70 menguncup 58.68 mata kepada 13,167.51,  FBM ACE berkurangan 26.04 mata kepada  5,143.90 sementara Indeks FBMT 100 lebih rendah sebanyak 67.90 mata kepada 10,466.60.Mengikut sektor, Indeks Perkhidmatan Kewangan turun 74.03 mata kepada 16,447.68, Indeks Perladangan susut 41.37 mata kepada 7,624.0, dan Indeks Produk dan Perkhidmatan Perindustrian lemah 1.26 mata lebih rendah pada 192.78.- BERNAMA


Niaga hadapan minyak sawit mentah ditutup rendah

KUALA LUMPUR, 9 Jun- Kontrak niaga hadapan minyak sawit mentah (MSM) di Bursa Malaysia Derivatives ditutup rendah bagi hari kedua berturut-turut hari ini seiring dengan penurunan di pasaran minyak kacang soya di Bursa Komoditi Dalian.Peniaga minyak sawit David Ng berkata pasaran juga mengunjurkan jangkaan permintaan berkurangan pada masa depan dengan penarikan semula larangan eksport minyak sawit Indonesia.“Oleh itu, kami mendapati paras sokongan pada RM5,800 setan metrik dan paras rintangan pada RM6,500 setan metrik,” katanya kepada Bernama.

Pada penutup dagangan, kontrak niaga hadapan MSM bagi bulan semerta Jun 2022 merosot RM140 kepada RM6,590 setan metrik, Julai 2022 susut RM243 kepada RM6,452 setan metrik, Ogos 2022 turun RM249 kepada RM6,210 setan metrik, September 2022 berkurangan RM243 kepada RM6,058 setan metrik, Oktober 2022 jatuh RM228 kepada RM5,978 setan metrik, dan November 2022 susut RM205 kepada RM5,950 setan metrik.Jumlah dagangan melonjak kepada 68,899 lot daripada 60,720 lot pada Rabu manakala kepentingan terbuka meningkat kepada 279,062 kontrak daripada 268,647 kontrak sebelumnya.Harga MSM fizikal bagi Jun Selatan turun RM150 kepada RM6,700 setan metrik. -BERNAMA


Kerjaya Prospek bekerjasama dengan Samsung C&T dapatkan kontrak pembinaan bernilai lebih RM300 juta

KUALA LUMPUR, 9 Jun- Kerjaya Prospek Group Bhd, syarikat pembinaan, pengurusan projek dan pembangunan hartanah memeterai perjanjian rangka kerja dengan Samsung C&T (KL) Sdn Bhd untuk mendapatkan pelbagai peluang perniagaan bagi kontrak pembinaan bernilai lebih RM300 juta.Samsung C&T adalah anak syarikat milik penuh syarikat pembinaan dan kejuruteraan Korea Selatan Samsung C&T Corporation.Ketua Pegawai Eksekutif dan Pengarah Eksekutif Kerjaya Prospek Tee Eng Tiong berkata perjanjian itu adalah bagi tempoh lima tahun dan akan diperbaharui secara automatik secara bergilir selepas tamat tempoh untuk tempoh satu tahun sehingga perjanjian itu ditamatkan oleh mana-mana pihak. “Perkongsian ini merupakan satu pencapaian penting bagi Kerjaya Prospek kerana ia membuktikan keupayaan kukuh kami dalam menyediakan pembangunan unik dan berkualiti tinggi yang diperakui oleh konglomerat multinasional  global seperti Samsung.“Kami teruja dengan perkongsian ini kerana kami akan mendapat akses kepada kepakaran pembinaan Samsung, meningkatkan lagi daya saing kami bagi membolehkan kami kekal berada di hadapan dalam sektor pembinaan,” katanya pada majlis permeteraian perjanjian itu, di sini.

(Kerjaya Prospek Group Bhd, syarikat pembinaan, pengurusan projek dan pembangunan hartanah memeterai perjanjian rangka kerja dengan Samsung C&T (KL) Sdn Bhd untuk mendapatkan pelbagai peluang perniagaan bagi kontrak pembinaan bernilai lebih RM300 juta)

Naib Presiden Eksekutif Samsung C&T Hyuk Shin berkata kerjasama itu akan membantu memacukan lagi pertumbuhan Samsung C&T dalam pasaran pembinaan. “Kerjaya Prospek telah membuktikan kepakaran serta kualiti yang dimiliki mereka dalam industri pembinaan. Dengan yang terbaik daripada kedua-dua syarikat, kami percaya ia akan mewujudkan perkongsian kolaborasi dan bersinergi di Malaysia,” katanya.Sementara itu, satu kenyataan bersama oleh kedua-dua syarikat menyatakan bahawa Samsung C&T akan melanggan cadangan tawaran saham persendirian Kerjaya Prospek sebanyak kira-kira 25.2 juta saham baharu, atau anggaran 2.04 peratus daripada modal saham terbitan sedia ada Kerjaya Prospek, pada RM1.60 sesaham menerusi anak syarikat milik penuh mereka Vista Contracting & Investment Global Pte Ltd dalam usaha untuk menyelaraskan kepentingan jangka panjang.Menerusinya, ia berkata Kerjaya Prospek akan mengumpulkan kira-kira RM40.4 juta yang akan digunakan bagi modal kerja untuk projek yang sedang dibangunkan dan perbelanjaan. - BERNAMA


Ringgit dibuka rendah berbanding Dolar AS

KUALA LUMPUR, 9 Jun- Ringgit dibuka rendah berbanding dolar AS hari ini berikutan terdapatnya jangkaan akan kenaikan kadar faedah di AS, kata seorang peniaga.Pada jam 9 pagi, mata wang tempatan berada pada 4.3945/3980 berbanding dolar AS daripada 4.3930/3960 pada penutup Rabu.Ketua Ekonomi Bank Islam Malaysia Bhd Dr Mohd Afzanizam Abdul Rashid berkata ringgit dijangka diniagakan dalam julat ketat hari ini kerana pemain pasaran masih menantikan tindakan selanjutnya penggubal dasar kewangan global.

(Ketua Ekonomi Bank Islam, Dr Mohd Afzanizam Abdul Rashid)

"Tumpuan adalah pada keputusan dasar monetari ECB yang dijadualkan hari ini. Pada masa yang sama, peserta pertukaran asing masih 'terperangkap' dengan keputusan kadar faedah oleh bank pusat utama," katanya kepada Bernama.Beliau berkata kata sepakat secara umumnya ialah tidak akan ada sebarang perubahan pada kadar faedah penanda aras.Selain itu, beliau berkata mesyuarat Jawatankuasa Pasaran Terbuka Persekutuan (FOMC) akan diadakan pada 14 dan 15 Jun.Sementara itu, ringgit diniagakan bercampur-campur berbanding sekumpulan mata wang utama.Ringgit mengukuh berbanding yen kepada 3.2748/2777 daripada 3.2837/2862 dan meningkat sedikit berbanding dolar Singapura kepada 3.1911/1941 berbanding penutupan semalam (Rabu) pada 3.1928/1952. Bagaimanapun, mata wang tempatan menyusut nilai berbanding pound Britain kepada 5.5081/5125 daripada 5.5027/5064 pada Rabu dan lega berbanding euro menjadi 4.7069/7107 daripada 4.7027/7059.- BERNAMA


Bursa Malaysia ambil petunjuk prestasi lemah Wall Street, dibuka rendah

KUALA LUMPUR, 9 Jun- Bursa Malaysia dibuka agak rendah pagi ini, mengambil petunjuk daripada prestasi lemah semalaman di Wall Street, kata seorang peniaga.Pada pukul 9.05 pagi, indeks penanda aras FTSE Bursa Malaysia KLCI (FBM KLCI) turun 0.15 mata kepada 1,523.71 daripada penutup hari Rabu 1,523.86.Indeks utama itu memulakan urus niaga pagi ini 0.55 mata lebih rendah pada 1,523.31.Di pasaran yang lebih luas, kaunter rugi mengatasi kaunter untung 153 berbalas 120, manakala 196 kaunter tidak berubah, 1,805 tidak diniagakan dan 10 yang lain digantung.Jumlah dagangan adalah sebanyak 158.76 juta unit bernilai RM72.95 juta.Menurut Malacca Securities Sdn Bhd, FBM KLCI 'tewas' pada penjualan jam akhir apabila pelabur bergelut untuk mencari pegangan di tengah-tengah kebimbangan mengenai peningkatan inflasi dan tekanan kos."Memandangkan terdapat sedikit 'nada' negatif di Wall Street, saham teknologi akan tertekan sekali lagi sementara kenaikan harga minyak mentah Brent melepasi paras US$123, ditambah dengan mogok pemandu lori di Korea Selatan, boleh mengancam gangguan rantaian bekalan global serta menambah risiko kepada inflasi global.Justeru, kami percaya akan ada aktiviti dagangan positif dalam sektor bertemakan pemulihan kerana kita sedang beralih ke fasa endemik," katanya.

Sementara itu, minyak sawit mentah (MSM) didagangkan sekitar RM6,450 dan dalam pergerakan aliran menaik.Bagi sektor tumpuan, firma pembrokeran berpendapat bekalan yang ketat dalam pasaran minyak disebabkan oleh ketegangan Ukraine-Rusia yang tidak dapat diselesaikan selain permintaan yang pulih dari China akan terus menyokong harga minyak, sekali gus memberi manfaat kepada sektor tenaga."Selain itu, kami positif terhadap sektor pengguna, REIT, pengangkutan dan logistik," tambahnya.Dalam kalangan saham wajaran tinggi, Maybank menambah satu sen kepada RM8.85, Petronas Chemicals susut lima sen menjadi RM9.80, IHH Healthcare turun dua sen kepada RM6.51, CIMB lega tiga sen kepada RM5.04 manakala Public Bank tidak berubah pada RM4.57 .Bagi saham aktif, Dynaciate meningkat 1.5 sen kepada 16 sen, Yew Lee Pacific dan Metronic menokok 2.5 sen setiap satu masing-masing kepada 31.5 sen dan sembilan sen, LGMS meningkat 4.5 sen menjadi 89 sen manakala Serba Dinamik tidak berubah pada 11.5 sen.Di papan indeks, Indeks FBM Emas meraih 3.81 mata menjadi 10,936.80, Indeks FBM Emas Syariah bertambah 12.95 mata kepada 11,246.33, Indeks FBM 70 meningkat 0.89 mata kepada 13,293.0, Indeks FBM ACE peroleh 6.40 mata kepada 5,240.50 tetapi Indeks FBMT 100 berkurangan 0.64 mata pada 10,621.67.Mengikut sektor, Indeks Perkhidmatan Kewangan susut 14.49 mata kepada 16,564.62, Indeks Perladangan lemah 11.05 mata kepada 7,800.73 dan Indeks Produk dan Perkhidmatan Perindustrian turun 0.06 mata lebih rendah pada 196.20. -BERNAMA


MOF mulakan sesi Jelajah Bajet 2023

PUTRAJAYA, 8 Jun- Kementerian Kewangan (MOF) akan memulakan sesi Jelajah Bajet 2023 untuk mendengar pendapat serta cadangan semua pihak yang berkepentingan.Menteri Kewangan, Tengku Datuk Seri Zafrul Tengku Abdul Aziz menyatakan sesi libat urus mengenainya telah bermula dan portal rasmi telah dibuka pada 3 Jun lepas.Ia bertujuan mengajak organisasi swasta untuk menyumbang idea mengenai isu serta cadangan penyelesaian bagi dipertimbangkan dalam Belanjawan 2023."Baru-baru ini Kementerian Kewangan telah mengumumkan kenyataan pra bajet belanjawan yang akan memberi fokus kepada pemulihan ekonomi negara dan juga memastikan pertumbuhan ekonomi kita mampan untuk tahun hadapan."Di sini Kementerian Kewangan juga menegaskan bahawa dari segi transformasi ekonomi kita perlulah juga inklusif kepada semua lapisan masyarakat dan juga sektor," katanya.

(Tengku Zafrul hadir pada majlis Rumah Terbuka Kelab Media Putrajaya Terlajak Raya, hari ini/BERNAMA)

Beliau menyatakan demikian kepada media selepas menghadiri Majlis Rumah Terbuka Terlajak Raya Kelab Media Putrajaya (KMP), di sini hari ini.Menggulas mengenai pendedahan bahawa lebih 50% daripada subsidi bahan api dimanfaatkan golongan T20, Tengku Zafrul memberitahu kerajaan perlu lebih bersasar dalam pemberian subsidi untuk jangka panjang.Ini kerana kajian semua pihak termasuk Bank Negara Malaysia mendedahkan setiap RM1 petrol diisi RM0.53 disalurkan kepada golongan T20.


MOF kaji semula semua sistem percukaian termasuk GST

(Tengku Zafrul hadir pada majlis Rumah Terbuka KelabMedia Putrajaya Terlajak Raya, hari ini/BERNAMA)

PUTRAJAYA, 8 Jun- Kementerian Kewangan (MOF) sedang mengkaji semula semua jenis sistem percukaian, termasuk Cukai Barang dan Perkhidmatan (GST) yang dimansuhkan sebelum ini.Menteri Kewangan, Tengku Datuk Seri Zafrul Tengku Abdul Aziz berkata selepas Malaysia tidak lagi mengamalkan sistem percukaian GST, hasil cukai negara berbanding Keluaran Dalam Negara Kasar (KDNK) negara, kira-kira 11% lebih rendah berbanding negara jiran dan negara maju.Jelasnya, ketika ini sebanyak 175 atau 90% negara di dunia menggunakan sistem percukaian GST."Tetapi proses memang lama kerana GST itu telah ditolak, undang-undang telah dimansuhkan jadi proses libat urus, kajian akan diteruskan."Jika kajian menunjukkan faedah dan manfaat adalah sangat jelas kita akan bawa ke Jemaah Menteri. "Keputusan muktamad bukan kerajaan, keputusan muktamad sebenarnya balik ke Parlimen. Jadi ia akan dibahas juga di parlimen. "Jadi saya rasa kalau perlukan GST, kalau dipersetujui Kabinet dan juga Parlimen akan mengambil masa sekurang-kurangnya sembilan bulan," katanya.

Beliau berkata demikian kepada media selepas menghadiri majlis Rumah Terbuka Terlajak Raya Kelab Media Putrajaya (KMP), di sini hari ini.Tambah Tengku Zafrul, ketika ini pihaknya sedang menilai pelbagai perkara membabitkan sistem percukaian, termasuk kadar yang boleh digunakan sekiranya kerajaan mahu memperkenalkan semula GST.Selain turut melihat kepada alternatif lain termasuk memperbaiki sistem percukaian Cukai Jualan dan Perkhidmatan (SST) sedia ada.


MOF dijangka bentang RUU Tanggungjawab Fiskal pada sesi Parlimen akan datang

KUALA LUMPUR, 8 Jun- Kementerian Kewangan (MOF) dijangka akan membentangkan Rang Undang-Undang (RUU) Tanggungjawab Fiskal (FRA) pada sesi Parlimen akan datang.Menteri Kewangan, Tengku Datuk Seri Zafrul Tengku Abdul Aziz menyatakan, RUU itu merangkumi usaha memperluas asas cukai negara."Ini adalah penting untuk menambahkan lagi tabung negara bagi menyokong agenda pembaharuan pembangunan dan jangka panjang kita," katanya dalam ucaptama pada Persidangan Akauntan Antarabangsa Institut Akauntan Malaysia (MIA 2022) secara maya, di sini.

(Tengku Datuk Seri Zafrul, menyampaikan ucaptama pada Persidangan Akauntan Antarabangsa Institut Akauntan Malaysia 2022)

Tambah beliau, FRA merupakan strategi MOF untuk meningkatkan tadbir urus, akauntabiliti dan ketelusan fiskal negara.Ia sekaligus dijangka mampu menyumbang bajet yang lebih seimbang dan mampan serta pengurusan risiko fiskal serta hutang berhemat.


Rizab antarabangsa BNM, US$112.8 bilion

KUALA LUMPUR, 8 Jun - Rizab antarabangsa Bank Negara Malaysia (BNM) berjumlah US$112.8 bilion pada 31 Mei 2022.Bank pusat itu dalam satu kenyataan hari ini berkata paras rizab itu memadai untuk membiayai 5.7 bulan import barangan dan perkhidmatan dan 1.1 kali jumlah hutang luar negara jangka pendek.

Komponen utama rizab antarabangsa ini merangkumi rizab mata wang asing berjumlah US$100.3 bilion pada 31 Mei, kedudukan rizab Tabung Kewangan Antarabangsa (US$1.4 bilion), hak pengeluaran khas (US$6.0 bilion), emas (US$2.4 bilion), dan aset rizab lain (US$2.7 bilion). - BERNAMA

Berita berkaitanKadar jangka pendek kekal stabil dengan campur tangan BNMKadar jangka pendek kekal stabil berikutan operasi BNM


Malaysia catat pencapaian baharu jumlah perdagangan, melebihi RM2 trilion

KUALA LUMPUR, 8 Jun - Jumlah perdagangan Malaysia pada tahun 2021 merekodkan pencapaian baharu dengan melebihi RM2 trilion dan mencatatkan pertumbuhan terpantas sejak 1994.Nilai perdagangan Malaysia pulih semula dengan pertumbuhan dua angka, meningkat 24.8% kepada RM2.2 trilion pada tahun 2021.Ini berbanding RM1.8 trilion pada tahun sebelumnya, selepas mencatatkan pertumbuhan negatif selama dua tahun berturut-turut.Dalam satu kenyataan, Ketua Perangkawan, Datuk Seri Dr Mohd Uzir Mahidin memaklumkan semua negeri mencatatkan peningkatan jumlah dagangan.

Selangor mencatatkan jumlah dagangan yang tertinggi iaitu RM112.6 bilion diikuti Pulau Pinang dan Johor.Eksport Malaysia meningkat 26% berbanding tahun sebelumnya dan Pulau Pinang kekal sebagai pengeksport utama dengan sumbangan 29.3%.Prestasi import mengikut negeri juga mencatatkan peningkatan sebanyak 23.3% kepada RM987.2 bilion pada tahun 2021 berbanding RM800.5 bilion pada tahun sebelumnya. Peningkatan import dicatatkan di Selangor sebanyak RM49.8 bilion diikuti Pulau Pinang dan Johor.


Kadar jangka pendek kekal stabil dengan campur tangan BNM

KUALA LUMPUR, 8 Jun- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM45.41 bilion dalam sistem konvensional dan RM26.48 bilion dalam dana Islam.Bank pusat hari ini akan menjalankan tiga tender pasaran wang konvensional, yang terdiri daripada tender RM1 bilion setiap satu selama tujuh dan 14 hari dan RM500 juta selama 30 hari.

Ia juga akan mengendalikan satu Program Murabahah Komoditi (CMP) bernilai RM400 juta untuk jangka masa 30 hari, serta tender repo berbalik sebanyak RM470 juta bertempoh 92 hari.Bank pusat turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada jam 4 petang, BNM akan melaksanakan tender semalaman konvensional bernilai  RM42.4 bilion dan RM25.1 bilion untuk tender semalaman Murabahah. -BERNAMA


Ringgit dibuka tinggi berbanding dolar AS

KUALA LUMPUR, 8 Jun- Nilai ringgit meningkat berbanding dolar AS pada pagi urus niaga Rabu walaupun pada kadar yang lebih perlahan, berikutan senario inflasi global dan pengetatan dasar ekonomi.Pada pukul 9.00 pagi, nilai mata wang tempatan ialah pada 4.3930/3960 berbanding dolar AS daripada 4.3935/3960 penutup Selasa.Menurut peniaga ActivTrades Dyogenes Rodrigues Diniz, dolar mungkin terus meningkat dalam jangka sederhana dan panjang.“Peningkatan nilai mata wang AS berlaku di tengah-tengah ketegangan semakin ketara di Asia yang membabitkan latihan ketenteraan Korea Utara dan ini mendorong AS untuk menjalankan latihan ketenteraan bersama-sama dengan Korea Selatan,” katanya.

Sementara itu, ringgit lebih rendah berbanding sekumpulan mata wang utama, kecuali yen.Mata wang tempatan susut berbanding dolar Singapura kepada 3.1937/1964 daripada 3.1936/1957 semalam dan jatuh berbanding pound Britain menjadi  5.5242/5280 daripada 5.4963/4994.Ringgit turut menyusut nilai berbanding euro kepada 4.6970/7002 daripada 4.6892/6919 pada penutup Selasa tetapi meningkat berbanding yen Jepun kepada 3.3020/3045 daripada 3.3109/3130. -BERNAMA


Negeri Sembilan peruntuk hampir RM200,000 bagi pelan pembangunan Santuari Buaya Tembaga

PORT DICKSON, 7 Jun- Kerajaan Negeri Sembilan melalui Lembaga Pelancongan negeri dan Jabatan Perlindungan Hidupan Liar dan Taman Negara (Perhilitan) memperuntukkan hampir RM200,000 bagi kajian pelan induk pembangunan ekopelancongan Santuari Buaya Tembaga di Sungai Linggi di sini.Menteri Besar Datuk Seri Aminuddin Harun berkata peruntukan itu termasuk untuk tinjauan keberadaan populasi buaya bagi tujuan pembiakan dan pemeliharaan reptilia berkenaan sekali gus memberi impak positif kepada kemajuan Port Dickson serta pembangunan ekonomi Negeri Sembilan.“Kawasan pembangunan ekopelancongan santuari berkenaan memainkan peranan penting sebagai elemen kestabilan biodiversiti terutama bagi spesies buaya itu dan hidupan akuatik lain selain dapat merancakkan lagi sektor pelancongan dalam dan luar negeri.“Justeru, konservasi spesies buaya tembaga ini perlu dijalankan secara komprehensif bagi memastikan spesies ini menyumbang dalam ekosistem semula jadi sungai dan tidak terus diancam kepupusan akibat kehilangan habitatnya,” katanya kepada pemberita selepas meninjau santuari itu di sini hari ini.Beliau berkata santuari berkeluasan 1.37 hektar itu diwartakan sebagai rizab Santuari Buaya Tembaga pada 4 Mei 2021 dan cadangan pembangunan berimpak rendah kepada kawasan santuari itu dilaksanakan bagi menjaga spesies buaya tembaga yang menjadikan Sungai Linggi sebagai habitatnya sejak sekian lama.Aminuddin berkata melalui hasil kajian di sungai itu, sebanyak 164 cerapan buaya tembaga direkodkan pada tahun lepas dengan anggaran saiz terbesar dicatatkan ialah sepanjang lima meter manakala saiz terkecil ialah kurang satu meter.Beliau berkata buaya tembaga merupakan spesies hidupan liar yang terancam dan berstatus dilindungi sepenuhnya di bawah Akta Pemuliharaan Hidupan Liar 2010 (Akta 716).

(Santuari Buaya Tembaga Sungai Linggi )

Sementara itu, beliau berkata kerajaan negeri turut memperuntukan RM150,000 kepada Jabatan Perikanan Negeri Sembilan pada tahun lepas bagi mengkaji kesesuaian tapak kelong perikanan rekreasi di Port Dickson sekali gus menjadikan daerah itu sebagai ikon perikanan rekreasi.“Ia juga dapat memberikan keselesaan kepada kaki pancing dan menarik tumpuan pelancong seterusnya dapat meningkatkan ekonomi rakyat di negeri ini. Pada 2008, terdapat lima kelong perikanan rekreasi di Port Dickson,” katanya.


Tiada projek KPLB ditangguh walaupun harga bahan mentah naik - Mahdzir

ALOR GAJAH, 7 Jun- Semua projek insfrastruktur dan perumahan bawah Kementerian Pembangunan Luar Bandar (KPLB) akan terus dilaksanakan walaupun berdepan kenaikan kos.Menterinya Datuk Seri Mahdzir Khalid berkata terdapat projek yang akan diteruskan seperti ditetapkan dan yang perlu menunggu harga baharu disebabkan kos bahan mentah dijangka mengalami kenaikan sehingga mencecah 15%."Sangat terkesan sebab bahan binaan menjadi semakin mahal akibat daripada COVID-19 dan pasca COVID-19 yang mana (sektor pembinaan) tidak banyak pekerja, kekurangan sana sini. Jadi bahan (bahan binaan) pun naik dan ada yang terpaksa kita import barang barang itu."Jadi apa yang kita buat sekarang adalah tunggu Kementerian Kerja Raya untuk harga baharu dalam masa terdekat ini," katanya kepada Bernama selepas merasmikan majlis penutup kursus pemantapan pengurusan KEMAS Daerah (SMART PKD) 2022 (Semenanjung) di sini hari ini.Beliau berkata bagi projek yang telah diberikan award termasuk jalan penghubung desa dan perumahan bawah KPLB ia akan berjalan seperti ditetapkan manakala yang lain akan menunggu harga baru.

"Sekarang ini pun kalau nak buat rumah Projek Perumahan Rakyat Termiskin (PPRT), kos sebanyak RM56,000 itu sudah tidak mencukupi dan banyak kontraktor beritahu tidak boleh (bina) dengan harga serta meminta kementerian naikkan sikit (harga)."Jadi ini yang kita sedang tunggu pelaporan penuh dan insya-Allah kerajaan akan naikkan sikit. Apa pun kita tunggu keputusan daripada JKR (Jabatan Kerja Raya)," katanya.


Kerajaan Johor bekerjasama dengan semua pihak, tarik pelaburan ke negeri itu

JOHOR BAHRU, 7 Jun- Kerajaan Johor akan bekerjasama dengan semua pihak, dalam dan luar negara, bagi menawarkan perkhidmatan dan menggalakkan pelabur datang menanam modal di negeri itu.  Exco Pelaburan, Perdagangan Dan Hal Ehwal Pengguna, Lee Ting Han berkata, pihaknya menerima banyak pertanyaan daripada pelabur luar negara, selepas sempadan antarabangsa Malaysia dibuka.  Pertanyaan melibatkan pelabur, khusus dari Singapura, China, dan Korea Selatan, sekali gus menambah keyakinan untuk mencatatkan pertambahan jumlah pelaburan negeri.  "Dari Korea, kebanyakannya adalah pembuatan dan untuk sektor perkhidmatan, tahun ni kita jangka untuk tahun depan kita telah pun mendapat banyak pertanyaan berkenaan pusat data yang dikira dalam sektor perkhidmatan, dan untuk Korea Selatan, pembuatan," kata Lee selepas Majlis Perasmian Cawangan Deloitte Malaysia di sini.

(Lee Ting Han ditemu bual wartawan selepas Majlis Perasmian Cawangan Deloitte Malaysia hari ini)

Dalam pada itu, Ketua Pegawai Eksekutif Deloitte Malaysia, Yee Win Peng berharap, pembukaan cawangan di Johor dapat menarik lebih banyak pelaburan dari negara seperti Amerika Syarikat, Jerman dan Eropah selain negara-negara Asia Pasifik.  Deloitte Malaysia mengambil insiatif, menjalankan program 'kids educator' bagi meningkatkan kebolehan pelajar sekolah bertutur dalam bahasa Inggeris, yang berpotensi membantu mereka menceburi bidang perniagaan dan profesional selepas tamat belajar.


Dana RM10 juta galak penghasilan idea baharu produk berasaskan getah

KUALA LUMPUR, 7 Jun- Pemain industri getah perlu mempelbagaikan operasi ke segmen bukan perubatan untuk terus menjadi antara penyumbang utama kepada ekonomi negara pada masa depan. Justeru bagi menggalakkan penghasilan idea baharu bagi produk berasaskan getah, dana RM10 juta diperuntukkan Majlis Getah Malaysia (MRC).Menteri Perusahaan Perladangan dan Komoditi, Datuk Zuraida Kamaruddin berkata peruntukan itu perlu memandangkan beberapa produk seperti sarung tangan berdepan penurunan permintaan berikutan situasi semasa COVID-19 yang semakin pulih.

(Zuraida ketika merasmikan 'Global Funding for Rubber Innovation' hari ini)

Dana tersebut terbuka kepada semua penyelidik tempatan dan luar negara bagi menggalakkan penjanaan idea, inovasi dan ciptaan bagi produk baharu yang memiliki daya komersial yang tinggi."Sudah tentu RM10 juga ini tidak banyak kecil, kita harap pada masa yang akan datang boleh ditingkatkan lagi kerana banyak bahan-bahan yang boleh kita manfaatkan daripada getah" katanya.Beliau menyatakan demikian selepas merasmikan 'Global Funding for Rubber Innovation', di sini hari ini.


MDEC berpotensi jana pelaburan lebih RM100 juta

KUALA LUMPUR, 7 Jun- Perbadanan Ekonomi Digital Malaysia (MDEC) berpotensi menjana lebih RM100 juta peluang pelaburan dalam sektor teknologi digital melalui Misi Perniagaan ke Indonesia baru-baru ini.Misi Perniagaan itu, yang kali pertama dilaksana sejak sempadan antarabangsa dibuka semula pada Mac 2022, merupakan kelangsungan daripada program Gateway, Amplify, Investor, Nurture (GAIN) di bawah MDEC, bertujuan memacu syarikat teknologi tempatan ke peringkat global.Ketua Pegawai Eksekutif MDEC, Mahadhir Aziz berkata, Misi Perniagaan berkenaan membolehkan MDEC, syarikat teknologi Malaysia dan agensi lain melakukan tindakan susulan berhubung peluang yang ditawarkan sebelum penutupan sempadan akibat pandemik COVID-19.“Indonesia merupakan antara rakan teknologi strategik utama Malaysia berikutan ekonomi digitalnya yang berkembang pesat dan berinovatif.Justeru, menerusi misi ini kami dapat meneroka potensi projek bersama yang akan memberi manfaat kepada kedua-dua negara serta ASEAN secara keseluruhannya,” katanya dalam kenyataan hari ini.

(Mahadhir Aziz, Ketua Pegawai Eksekutif MDEC)

Sejak 2018, MDEC telah melaksanakan tujuh Misi Perniagaan dan berjaya menghubungkan lebih 40 syarikat teknologi Malaysia kepada rakan kongsi di Indonesia dengan jumlah peluang eksport digital bernilai lebih RM370 juta.Namun, berikutan sekatan perjalanan disebabkan pandemik COVID-19, program pada tahun 2020 hingga 2021 telah dianjurkan secara dalam talian.


Bursa Malaysia dibuka tinggi berikutan perkembangan positif dari China

KUALA LUMPUR, 7 Jun - Bursa Malaysia dibuka tinggi, menjejaki prestasi semalaman di pasaran global ketika sentimen positif berikutan beberapa siri perkembangan terkini yang memberangsangkan dari China, termasuk kelonggaran beberapa sekatan COVID-19 yang merangsang keyakinan pelabur, kata peniaga.Pada 9.05 pagi, FTSE Bursa Malaysia KLCI (FBM KLCI) meningkat 2.0 mata kepada 1,539.83 daripada 1,537.83 pada Jumaat.Indeks penanda aras itu dibuka meningkat 0.91 mata kepada 1,538.74.Bagaimanapun, di pasaran lebih meluas, kaunter untung mengatasi kaunter rugi sebanyak 152 berbanding 133, manakala 258 kaunter tidak berubah, 1,712 tidak diniagakan dan sembilan yang lain digantung.Jumlah dagangan sebanyak 202.12 juta unit bernilai RM67.43 juta.Malacca Securities Sdn Bhd berkata FBM KLCI menyusut bagi sesi ketiga berturut-turut berikutan pelabur mengambil kenaikan selanjutnya dalam saham wajaran tinggi perbankan, dan mendapatkan saham daripada sektor teknologi dan tenaga.“Kami percaya bursa tempatan dijangka mencatatkan pemulihan yang sederhana dengan sokongan aktiviti belian semasa harga rendah terutamanya dalam saham komoditi dan teknologi, disebabkan pergerakan semalaman di Wall Street yang tidak berubah.“Bagaimanapun, risiko penurunan turut merangkumi inflasi global dan konflik Rusia-Ukraine yang berpanjangan,” katanya menerusi nota hari ini.

Menurut firma pembrokeran itu, dari segi komoditi, harga minyak mentah berada di bawah paras US$120 setong berikutan kebimbangan terhadap ketidakseimbangan bekalan-permintaaan yang kekal menjadi tumpuan berikutan strategi sifar COVID-19 di China yang semakin mereda.Bagi sektor yang menjadi tumpuan, ia berpandangan sentimen bagi sesi ini kekal positif bagi saham-saham teknologi terpilih berikutan Nasdaq yang telah diniagakan melebihi paras 12,000.“Sementara itu, kenaikan harga minyak boleh membantu meningkatkan saham tenaga. Sektor lain yang turut kami tumpukan seperti perkapalan, perladangan dan (produk) pengguna,” katanya.Dalam kalangan saham wajaran tinggi, Maybank, Public Bank dan IHH Healthcare naik satu sen masing-masing kepada RM8.89, RM4.59 dan RM6.51, manakala Petronas Chemicals dan CIMB jatuh satu sen kepada RM9.98 dan RM5.09.Bagi saham aktif, Yew Lee yang baru disenaraikan di Pasaran ACE menokok satu sen kepada 29 sen, G3 Global naik 1.5 sen kepada enam sen, Cocoaland Holdings menokok 17 sen kepada RM1.45, Serba Dinamik meningkat setengah sen kepada 12 sen, manakala IRIS Corporation susut setengah sen kepada 16.5 sen.Di papan indeks menyaksikan Indeks FBM Emas meningkat 22.13 mata kepada 11,035.07, Indeks FBMT 100 menokok 13.5 mata kepada 10,716.23, Indeks FBM Emas Syariah menokok 22.01 mata kepada 11,386.50, FBM 70 menambah 15.23 mata kepada 13,339.42, manakala FBM ACE turun 4.83 mata kepada 5,267.12.Mengikut sektor, Indeks Perkhidmatan Kewangan meningkat 40.16 mata kepada 16658.95, Indeks Perladangan menokok 31.87 mata kepada 7,943.50, manakala Indeks Produk dan Perkhidmatan Perindustrian jatuh 0.12 mata kepada 199.65. - BERNAMA


Ringgit dibuka rendah berbanding dolar AS hari ini

KUALA LUMPUR, 7 Jun - Ringgit dibuka rendah berbanding dolar AS pada Selasa berikutan mata wang negara maju mengukuh ketika potensi yang berterusan kepada kenaikan kadar faedah.Pada 9.02 pagi, mata wang tempatan merosot kepada 4.3950/3975 berbanding dolar AS daripada 4.3870/3910 pada Jumaat.Ketua Ahli Ekonomi Bank Islam Malaysia Bhd Dr Mohd Afzanizam Abdul Rashid berkata maklumat terkini data pembayaran gaji bukan ladang (NFP) memberikan isyarat bahawa keadaan ekonomi Amerika Syarikat (AS) kekal positif dengan jumlah pekerjaan yang dihasilkan berjumlah 390,000 pada Mei, melebihi anggaran konsensus sebanyak 328,000.Sehubungan itu, beliau berkata dolar AS mengatasi semua mata wang utama seperti euro, pound Britain dan yen.“Oleh itu, dolar-ringgit perlu kekal dalam lingkungan RM4.39 hari ini, manakala tumpuan pada minggu ini akan terarah kepada mesyuarat Bank Pusat Eropah pada Khamis, selain Indeks Pengeluar Pengguna AS pada Mei dengan anggaran konsensus pada sekitar 8.2 peratus (April: 8.3 peratus),” katanya kepada Bernama.

Sementara itu, ringgit diniagakan tinggi berbanding kumpulan mata wang utama lain.Unit tempatan mengukuh berbanding dolar Singapura kepada 3.1889/1910 daripada 3.1947/1981 pada Jumaat lepas dan meningkat berbanding pound Britain kepada 5.5008/5039 daripada 5.5171/5221 sebelum ini.Ia naik berbanding euro kepada 4.6956/6983 daripada 4.7143/7186 pada Jumaat dan menokok berbanding yen Jepun kepada 3.3230/3251 daripada 3.3728/3759 sebelum ini.- BERNAMA


Pelaksanaan semula GST perlu pertimbang beberapa faktor - Penganalisis Ekonomi

KUALA LUMPUR, 7 Jun- Pelaksanaan semula Cukai Barang dan Perkhidmatan (GST) perlu mengambil kira beberapa faktor.Menurut Penganalisis Ekonomi, Profesor Madya Dr. Ahmed Razman Abdul Latiff, pelaksanaannya perlu bersesuaian dengan keadaan ekonomi semasa.Selain, memberi tumpuan kepada aspek penambahbaikan bagi mengelak sebarang ketirisan."Situasi ekonomi terkini, kerana GST merupakan cukai ke atas perbelanjaan. Jika rakyat kurang berbelanja, disebabkan kadar inflasi dan OPR yang tinggi, ini akan menyebabkan hasil kutipan GST tidak akan seberapa. "Harga barangan yang tinggi disertakan dengan cukai GST tinggi juga mungkin akan menyebabkan rakyat tidak puas hati. selain itu, isu-isu yang timbul berkaitan GST semasa ia mula diperkenal dahulu perlu diperbetul dahulu", katanya.

(Penganalisis Ekonomi, Profesor Madya Dr. Ahmed Razman Abdul Latiff)

Beliau berkata kadar cukai baharu pula perlu memastikan negara mempunyai pendapatan lebih baik berbanding pelaksanaan Cukai Jualan dan Perkhidmatan (SST)."Dahulu kita lihat cukai GST yang berkadar pada 6 peratus mampu memberi hasil hampir RM45 billion, namun ada yang memberi cadangan, jika ianya diperkenalkan ianya harus lebih rendah seperti 3 atau 4 peratus. "Namun jika kadarnya serendah itu, jumlah hasil akan menyamai jumlah kutipan SST sekarang. sekitar RM27 bilion hingga RM28 bilion. Oleh itu jika hasil GST sama sahaja dengan SST mungkin tidak berbaloi untuk memperkenalkan GST", katanya.Sebelum ini, Perdana Menteri, Datuk Seri Ismail Sabri Yaakob memaklumkan, cadangan pelaksanaan GST masih di peringkat kajian.


Kelestarian alam sekitar dorong pemulihan ekonomi negara - Penganalisis

KUALA LUMPUR, 6 Jun- Agenda kelestarian alam sekitar membawa banyak faedah dan kestabilan kepada tahap pemulihan ekonomi negara.Penganalisis ekonomi, Prof Madya Dr Yusof Saari berpandangan, kerajaan telah memberi komitmen dan fokus yang secukupnya dalam memastikan aspek kelestarian diberi penekanan seperti yang termaktub di dalam Rancangan Malaysia Ke-12.Sasaran hala tuju kelestarian alam sekitar Malaysia 2030 mampu dicapai sekiranya pemain industri komited memainkan peranan masing-masing. "Hala tujunya sudah ada di dalam RMKe-12, jadi sekarang ini adalah di tangan masing-masing, tangan pelaksana, tangan pemain industri nak memastikan bahawa titik tengah tadi boleh dijumpa. Kebimbangan saya adalah pada perspektif ekonomi ini kerana kelestarian ekonomi ini kalau tidak ambil perhatian serius, ia boleh menjadi ancaman ekonomi kepada negara kita dan negara lain," kata beliau dalam rancangan Biz Malaysia di Angkasapuri.

(Penganalisis ekonomi, Prof Madya Dr Yusof Saari)

Di samping itu, bagi mencapai matlamat tersebut, faktor sumber bahan semulajadi seperti air dan bahan api perlu diberi penekanan selain aspek pelepasan karbon dan pencemaran dapat dikurangkan dan dimanfaatkan kembali ke dalam ekonomi Malaysia menerusi kitaran semula. "Aspek kedua ialah untuk memastikan pelepasan karbon, sampah itu diuruskan secara lestari maka kerajaan memperkenalkan konsep ekonomi kitaran yang mana untuk menggalakkan dan memastikan bahawa sampah ataupun pelepasan sampah yang dikeluarkan oleh industri ataupun sektor ekonomi tidak sepenuhnya berakhir di tapak pelupusan sampah," tambahnya.


Kerjasama perkenal derivatif mata wang kripto

PUTRAJAYA, 6 Jun- Pengendali bursa aset digital, MX Global Sdn Bhd bekerjasama rapat dengan Suruhanjaya Sekuriti Malaysia (SC) dan Bursa Malaysia untuk memperkenal derivatif bagi mata wang kripto.Menurut Ketua Pegawai Eksekutifnya, Datuk Fadzli Shah, ia sebagai usaha menggalakkan penyertaan pelabur institusi seperti dilancarkan oleh Chicago Merchantile Exchange, Amerika Syarikat.Syarikat katanya, komited untuk meningkat keyakinan pelabur selain memastikan produk ditawarkan selamat dan sah di sisi undang-undang."Kita faham pendekatan yang kita lakukan mengambil masa tetapi komitmen kami apabila ia di pasaran samada untuk runcit atau institusi pelaburan, ia adalah satu produk yang selamat dari segi teknikal dan undang-undang," katanya selepas sesi perbincangan bertajuk Pasaran dan Masa Depan Kripto bersama Pengasas dan Ketua Pegawai Eksekutif Binance, Changpeng Zhao di sini.

(Datuk Fadzli Shah, Ketua Pegawai Eksekutif MX Global Sdn Bhd)

MX Global merupakan satu daripada empat bursa aset digital tempatan yang memperoleh lesen dan kelulusan SC untuk beroperasi.


Pembinaan stesen ECRL Puncak Alam diluluskan-Tengku Zafrul

(Menteri Kewangan Tengku Datuk Seri Zafrul Tengku Abdul Aziz/FOTO BERNAMA)

PUNCAK ALAM, 5 Jun- Menteri Kewangan Tengku Datuk Seri Zafrul Tengku Abdul Aziz hari ini mengumumkan kelulusan bagi pembinaaan stesen Jajaran Utara Projek Laluan Rel Pantai Timur (ECRL) di Puncak Alam.“Tempoh hari saya ada berjumpa dengan gabungan pengerusi-pengerusi penduduk di Puncak Alam. Mereka ada menyuarakan hasrat warga Puncak Alam untuk membina stesen ECRL di Puncak Alam. “ Oleh yang demikian, saya telah mohon pihak berkaitan untuk memberi pertimbangan rapi terhadap permintaan stesen ECRL ini, dan Alhamdulillah ianya telah diluluskan dan insya-Allah akan ada stesen ECRL di Puncak Alam ini,” katanya ketika berucap pada Majlis Kenduri Rakyat Kuala Selangor di sini malam ini. Beliau berkata bagi pembinaan stesen ECRL yang lain, pengumuman akan dibuat pada waktu yang sesuai. Pada masa yang sama, Tengku Zafrul juga mengumumkan hasratnya menjadikan Kuala Selangor sebagai Daerah Angkat Kementerian Kewangan, bagi merealisasikan kemajuan daerah itu semaksimum mungkin ke hadapan.“Saya secara peribadi sememangnya sedikit sentimental dengan daerah Kuala Selangor ini. Memang banyak potensi tempatan yang boleh dikembangkan dan diketengahkan,” katanya. Bercakap kepada media, beliau berkata bagaimanapun semua kementerian serta agensi kerajaan akan terus memberi bantuan kepada semua sektor dan kawasan ekonomi di negara ini termasuklah di Kuala Selangor.

Mengenai program lawatannya yang dikatakan selalu dibuat di Kuala Selangor, Tengku Zafrul menjelaskan bahawa beliau melakukan lawatan di pelbagai kawasan seluruh negara dan tidak hanya tertumpu di daerah itu sahaja. “Apabila anda harus membuat sesuatu dasar, adalah penting untuk kita memahami keadaan di bawah, oleh kerana itu saya telah menjelajah ke seluruh pelusuk Malaysia dan isu yang paling utama sekarang adalah memastikan usaha pemulihan ekonomi terus bergerak di landasan yang telah ditetapkan,” katanya.Ditanya adakah beliau mungkin bertanding di Kuala Selangor untuk Pilihan Raya Umum Ke-15, beliau berkata buat masa ini fokusnya adalah di Kementerian Kewangan. -BERNAMA


MAG bakal perluas penggunaan SAF

(Ketua Pegawai Kelestarian MAG, Philip See)

SEPANG, 5 Jun - Malaysia Aviation Group (MAG) akan memperluas penggunaan bahan api penerbangan mampan (SAF) untuk kumpulan anak syarikatnya antara tempoh enam bulan hingga setahun. Ketua Pegawai Kelestarian Kumpulannya, Philip See berkata, perbincangan berterusan sedang dijalankan bagi memastikan syarikat penerbangan di bawahnya bersedia merealisasikan komitmen mencapai pembangunan sosio-ekonomi negara dan matlamat pelepasan karbon sifar bersih menjelang tahun 2050."Kami merancang untuk melancarkan penerbangan SAF, kedua-duanya di bahagian penumpang serta di bahagian kargo, bukan sahaja pada Malaysia Airlines malah juga kumpulan subsidiari seperti Firefly, MAS Wings, Amal dan MAB Cargo juga, jadi kami sedang berfikir secara teknikal bagaimana untuk memperkenalkannya," kata beliau selepas melancarkan penerbangan penumpang pertama menggunakan SAF antara Kuala Lumpur dan Singapura sempena Hari Alam Sekitar Sedunia di Lapangan Terbang Antarabangsa Kuala Lumpur (KLIA), di sini.

Penerbangan MH603 menggunakan Boeing 737-800 menjadi penanda aras bagi penggunaan SAF dalam penerbangan komersial pada masa akan datang.SAF digunakan oleh 40,000 penerbangan seluruh dunia dan terbukti sebagai pilihan bahan api yang lebih bersih dan berdaya maju.Bahan api itu dibekalkan oleh bahagian pemasaran dan perdagangan Petronas yang berpangkalan di Eropah, Petco Trading (UK), manakala Petronas Dagangan Bhd (PDB) bertanggungjawab ke atas pengendalian produk dan pengisian minyak.


SIBS 2022 mampu tingkat produktiviti, bekalan makanan negara

SHAH ALAM, 4 Jun- Sidang Kemuncak Perniagaan Antarabangsa Selangor (SIBS) 2022 yang akan berlangsung pada 6 hingga 9 ini dijangka mampu meningkatkan produktiviti dan bekalan makanan negara.Ia hasil penyediaan 480 daripada 850 gerai pameran yang dikhususkan untuk usahawan tempatan dan antarabangsa dalam bidang Industri Makanan dan Minuman (F&B).Ketua Pegawai Eksekutif Invest Selangor Berhad, Datuk Hasan Azhari Idris berkata acara itu juga membuka peluang pemasaran kepada usahawan.Sekali gus mengukuhkan lagi rantaian bekalan makanan berikutan penglibatan antarabangsa. "Tahun ini sempadan negara telah dibuka dan kita harap ada peserta dari luar negara akan turut serta sebab itu kami yakin biasanya F&B ini akan dapat sambutan kerana pasaran lebih luas," katanya.

(Hasan ketika melawat pameran Program 'Supermarket Buyers' di Shah Alam hari ini)

Beliau menyatakan demikian selepas melawat pameran Program 'Supermarket Buyers', di sini hari ini. Setakat ini, 40 peratus gerai pameran telah dijual dan optimis ia mampu habis dalam tempoh dua bulan akan datang. Tahun lepas, usahawan antarabangsa dari Indonesia, China, India dan Thailand terlibat dalam sidang kemuncak SIBS 2021.


Jualan Proton meningkat 10.8 peratus kepada 9,792 unit pada Mei

(Timbalan Pegawai Eksekutifnya Roslan Abdullah/FOTO BERNAMA)

KUALA LUMPUR, 4 Jun- Jualan pengeluar kereta nasional Proton Holdings Bhd meningkat sebanyak 10.8 peratus kepada 9,792 unit pada Mei 2022, setelah syarikat itu berjaya meningkatkan pengeluaran dengan mengatasi isu bekalan komponen.Jumlah itu menunjukkan peningkatan sebanyak 3.7 peratus berbanding Mei 2021.Timbalan Pegawai Eksekutifnya Roslan Abdullah berkata peningkatan jualan pada Mei itu daripada 8,839 unit yang terjual pada April disebabkan syarikat menaikkan jumlah pengeluaran untuk mengejar permintaan pasaran."Sama dengan semua jenama industri automotif, kami masih berusaha untuk mendapat bekalan komponen supaya boleh memenuhi tempahan yang tertunggak dan oleh itu, kami amat menghargai kesabaran pelanggan yang tetap memberi sokongan kepada kami,” katanya dalam satu kenyataan hari ini.  Roslan berkata Proton X50 terus menguasai pasaran SUV selepas 2,779 unit didaftarkan pada bulan Mei membolehkan ia menyandang kedudukan pertama bagi SUV segmen-B dan juga segmen SUV secara keseluruhan.Manakala dua lagi model Proton yang kekal di tempat pertama di segmen masing-masing adalah Proton X70 dan Proton Exora dengan jualan sebanyak 692 unit dan 387 unit.Mengenai Proton Saga, beliau berkata model paling laris syarikat itu berjaya meraih jualan sebanyak 3,996 unit pada Mei, menempatkan ia di tangga kedua bagi sedan segmen-A."Ini adalah pencapaian yang bagus memandangkan syarikat perlu menguruskan peralihan model daripada versi lama ke versi Proton Saga 2022 yang dilancarkan pada 12 Mei."Model baharu menawarkan ciri-ciri yang dipertingkatkan serta peningkatan keselamatan dan kualiti. Oleh itu, permintaan pasaran amat menggalakkan dengan lebih 12,000 tempahan diterima," katanya.

Roslan berkata, model itu juga menunjukkan prestasi yang tinggi di pasaran eksport dengan jumlah eksport tahun ini berjumlah 1,482 unit, penambahan sebanyak 71 peratus berbanding tahun lepas."Jualan eksport bagi Mei sebanyak 513 unit adalah penambahan sebanyak 12.5 peratus berbanding bulan lepas, manakala jualan keseluruhan tahunan sebanyak 2,086 unit adalah penambahan sebanyak 47.0 peratus berbanding tempoh yang sama pada 2021."Bagi tempoh lima bulan pertama tahun ini, Pakistan kekal sebagai pasaran eksport terbesar dengan 1,350 unit diikuti oleh Mesir dan Brunei dengan 172 dan 158 unit,” katanya.Berbanding pasaran automotif secara keseluruhan pula, beliau berkata Proton mengekalkan kedudukannya di tangga kedua dengan anggaran pegangan pasaran semasa sebanyak 19.6 peratus manakala jumlah pegangan pasaran tahunan (YTD) dianggarkan pada 17.1 peratus. -BERNAMA


KUALA LUMPUR, 3 Jun- Harga eksport negara kekal kukuh pada April tahun ini dengan peningkatan 1.1 peratus kepada 143.0 mata. Ini berbanding 141.5 mata pada bulan sebelumnya. Selaras dengan prestasi eksport, indeks nilai seunit import juga mencatatkan peningkatan 2.4 peratus kepada 129.0 mata.Melalui kenyataan Ketua Perangkawan, Datuk Seri Dr Mohd Uzir Mahidin berkata, indeks nilai seunit import melebihi eksport, menyumbang kepada penurunan 1.4 peratus dalam terma perdagangan negara.Peningkatan Indeks nilai seunit eksport disokong kenaikan indeks minyak dan lemak binatang dan sayur-sayuran.

(Ketua Perangkawan, Datuk Seri Dr Mohd Uzir Mahidin)

Berdasarkan perbandingan tahunan, kedua-dua indeks nilai seunit dan volum eksport masing-masing berkembang 18.4 peratus dan 2.0 peratus."Selain itu, prestasi indeks nilai seunit import disumbang oleh kenaikan indeks minyak galian, minyak dan lemak binatang dan sayur-sayuran, serta kelengkapan pengangkutan", katanya.Namun begitu, indeks volum import merekodkan kejatuhan sebanyak 3.3 peratus pada April 2022 berbanding bulan sebelumnya. Ini berikutan penurunan indeks minyak galian dan pelbagai barang keluaran kilang. Perbandingan tahun ke tahun, prestasi terma perdagangan Malaysia menunjukkan pertumbuhan positif 6.9 peratus daripada 103.7 mata pada April tahun lalu.


KPB kedua diterbit, pastikan bajet 2023 perkukuh momentum pemulihan ekonomi

PUTRAJAYA, 4 Jun - Kementerian Kewangan (MOF) menerbitkan Kenyataan Pra-Bajet (KPB) sebagai persediaan untuk Bajet 2023.Inisiatif itu bagi memastikan Bajet 2023 memberi keutamaan dalam memperkukuh momentum pemulihan ekonomi semasa selain meneruskan pembaharuan untuk meningkatkan daya tahan sosioekonomi.Menteri Kewangan, Tengku Datuk Seri Zafrul Tengku Abdul Aziz berkata KPB ini merupakan penerbitan kedua selari dengan amalan terbaik global dan meningkatkan ketelusan serta akauntabiliti dalam proses penyediaan bajet.

"KPB memberi tumpuan kepada tiga bidang khusus iaitu merangka inisiatif berpaksikan rakyat, mewujudkan persekitaran perniagaan yang kondusif dan memacu model pembangunan yang lebih inklusif dan mampan untuk menyokong pertumbuhan ekonomi," kata Zafrul menerusi kenyataan.Tambah Zafrul, Bajet 2023 juga akan memberi tumpuan dalam meningkatkan keberkesanan penyampaian perkhidmatan awam dan memudah cara urusan menjalankan perniagaan."Sejajar dengan prinsip Keluarga Malaysia, Kerajaan akan bekerjasama dengan sektor swasta, NGO dan masyarakat sivil dalam merangka inisiatif bajet yang khusus," katanya.


Pasaran getah didagangkan dalam jajaran kecil minggu depan

KUALA LUMPUR, 4 Jun- Pasaran getah Malaysia dijangka meneruskan dagangan dalam jajaran kecil minggu depan tetapi dengan kecenderungan untuk menjadi lebih tinggi sedikit disebabkan oleh kekurangan bekalan berikutan keadaan cuaca, kata bekas Presiden Persatuan Pengeluar Sarung Tangan Getah Malaysia, Denis Low. Menurutnya, aktiviti pengumpulan stok akan dibuat awal di hadapan keadaan cuaca yang tidak menentu dan peniaga perlu mengambil kedudukan bagi memastikan mereka mendahului cuaca."Hujan berkala yang luar biasa di beberapa kawasan pengeluaran getah telah menghalang produktiviti. "Kita tidak boleh menafikan bahawa perubahan iklim sedang melanda kita dan lebih baik untuk kita  merekodkan coraknya agar kita boleh bersedia."Petani sedang mengeluh berikutan keadaan hujan yang tidak menentu ini yang telah menjejaskan pendapatan mereka," katanya kepada Bernama. Low berkata di samping cabaran cuasa sekarang, faktor lain yang menganggu adalah ketidakpastian yang disebabkan oleh konflik Ukraine yang semakin memuncak tanpa tanda-tanda sebarang usaha damai."Keadaan geopolitik semasa juga mendorong harga komoditi tertentu di luar jangkaan dan pada masa yang sama memberi kesan sebaliknya ke atas barangan lain.

(Harga getah tempatan dijangka akan terus dipengaruhi oleh pasaran niaga hadapan getah serantau, pergerakan ringgit dan penanda aras harga minyak mentah)

"Ketidakstabilan harga minyak dan gas adalah isu serius yang boleh menjejaskan perniagaan manakala kekuatan dolar US akan memberi kesan terhadap baki pembayaran," katanya. Menurut seorang lagi peniaga, harga getah tempatan akan terus dipengaruhi oleh pasaran niaga hadapan getah serantau, pergerakan ringgit dan penanda aras harga minyak mentah."Pengendali pasaran akan terus memantau perkembangan yang menyelubungi perdagangan China-Amerika Syarikat (AS), langkah rangsangan China, dasar pengetatan monetari AS dan konflik Rusia-Ukraine yang berpanjangan," katanya. Bagi minggu yang baru berakhir, getah tempatan diniagakan kebanyakannya lebih tinggi, disokong oleh peningkatan harga minyak, kelemahan ringgit serta sentimen pasaran yang lebih baik berikutan pembukaan semula ekonomi China, keyakinan yang menyelubungi hubungan perdagangan China-AS, data ekonomi AS yang kukuh dan pengumuman China mengenai langkah-langkah rangsangan bagi menyokong pemulihan ekonomi. Katanya, bagaimanapun, keuntungan telah dihadkan oleh petunjuk yang lebih lemah daripada pasaran niaga hadapan getah serantau termasuk kelembapan dalam aktiviti perkilangan global susulan prospek ekonomi dunia yang diselubungi oleh kebimbangan inflasi yang tinggi dan ancaman kemelesetan. Dari Jumaat ke Jumaat, harga fizikal rujukan Lembaga Getah Malaysia (MRB) bagi SMR 20 naik 11.5 sen kepada 729 sen sekilogram, manakala lateks pukal menokok 2.5 sen kepada 680.5 sen sekilogram. Pada 5 petang hari ini, harga penutup MRB untuk SMR 20 berada pada 726.5 sen sekilogram, manakala lateks pukal pada 678.5 sen sekilogram. -BERNAMA


KUALA LUMPUR, 4 Jun - Kadar jangka pendek dijangka kekal stabil minggu hadapan susulan operasi Bank Negara Malaysia (BNM) untuk menyerap lebihan mudah tunai daripada pasaran kewangan.Untuk minggu yang baru berakhir, BNM menjalan operasi setiap hari bagi mengurangkan lebihan dana daripada sistem kewangan dengan menjalankan tender pasaran wang konvensional, tender Qard, tender program komoditi Murabahah, tender repo berbalik dan Bil Antara Bank BNM (BNIB).Jumlah lebihan mudah tunai dalam sistem konvensional bagi minggu ini berkurangan kepada RM38.81 bilion berbanding RM48.70 bilion yang direkodkan semasa minggu sebelumnya, dan dalam sistem Islam, ia meningkat kepada RM24.01 bilion daripada RM21.52 bilion.Purata kadar semalaman Islam berada pada 1.72 peratus, manakala kadar satu, dua serta tiga minggu masing-masing pada 1.78 peratus, 1.82 peratus dan 1.85 peratus. Pasaran akan ditutup pada Isnin sempena Hari Keputeraan rasmi Yang di-Pertuan Agong. -BERNAMA


Kejatuhan nilai mata wang antarabangsa

KUALA LUMPUR, 3 Jun- Peningkatan kadar faedah secara mendadak oleh Bank Pusat Amerika Syarikat (AS) memberi kesan kepada nilai mata wang antarabangsa termasuk Ringgit. Justeru, para pelabur beralih kepada Dolar Amerika Syarikat sebagai langkah lindung nilai.Namun menurut Pengarah Ekonomi di Pejabat Perdana Menteri, Shahril Sufian Hamdan penurunan nilai mata wang negara kira-kira 6% tahun ini dilihat jauh lebih rendah berbanding Yen Jepun (18%) dan Won Korea (11%)."Apabila dilihat ada kemelut ekonomi atau krisis ekonomi memang akan beralih kepada Dolar AS. "Ini realiti, saya tahu mungkin ramai yang tidak minat melihat kenapa faktor lain yang seolah-olah kita mencari alasan, tidak ini realiti dan negara lain pun melaluinya," kata Shahril Sufian.

Beliau ditemui selepas menjadi tetamu rancangan terbitan RTM di Angkasapuri.Tambah Shahril Sufian, pengurusan nilai mata wang negara boleh dimanfaatkan dengan peningkatan eksport.


MACITA, NGO jalin kerjasama tingkat pendedahan teknologi di China

KUALA LUMPUR, 3 Jun- Persatuan Perhubungan Perdagangan Antarabangsa China-Malaysia (MACITA) menjalin kerjasama dengan badan bukan kerajaan (NGO) bagi mempertingkatkan potensi pelaburan, perniagaan dan pendedahan kepada teknologi di China.Presiden Dewan Perniagaan Usahawan Kecil Malaysia (DPUKM), Datuk Seri Abu Hasan Mohd Nor berkata kerjasama tersebut memberi peluang kepada NGO menceburkan diri dalam perniagaan dan meluaskan jaringan perniagaan.Di samping dapat menerokai peluang-peluang baharu."Kalau Macita membawa kita nanti barulah kita tahu keadaan di sama macam mana, jadi kita buka kepada NGO supaya tahu, macam kilang utama dunia adalah di China. Perindustrian, ekonomi jadi kita bawa negara Malaysia, NGO kita ini pergi ke China meneroka," katanya.

Beliau berkata demikian selepas Majlis Tandatangan Memorandum Persefahaman (MoU) antara MACITA dan Persatuan Berkaitan dan Sesi Ramah Mesra 2022 di ibu negara.MoU tersebut melibatkan kerjasama antara MACITA dan 22 persatuan dan NGO.Dengan termeterainya MoU ini, ahli persatuan dan NGO akan turut diberi bantuan khidmat nasihat dan dana oleh pelbagai agensi dan badan berkaitan.


KUALA LUMPUR, 3 Jun- Ringgit memperoleh semula sebahagian kelebihan untuk dibuka tinggi berbanding dolar Amerika Syarikat (AS) pada Jumaat memandangkan permintaan dolar AS lemah dalam keadaan Rizab Persekutuan AS (Fed) dijangka berpendirian agresif terhadap dasar monetarinya pada minggu ketiga bulan ini.Pada 9.02 pagi, mata wang tempatan meningkat kepada 4.3805/3840 berbanding dolar AS daripada 4.3880/3910 ketika ditutup pada Rabu.

(Ringgit dibuka tinggi berbanding Dolar AS/Foto hiasan)

Rakan Kongsi Pengurusan SPI Asset Management, Stephen Innes berkata pelabur juga menumpukan data pembayaran gaji bukan ladang (NFP) AS yang akan dikeluarkan hari ini, justeru, menyediakan situasi dagangan yang menggalakkan untuk ringgit.“Selain itu, sentimen risiko dilihat lebih stabil, disokong juga oleh harga minyak mentah yang lebih kukuh namun ringgit mungkin bergerak dalam jajaran kecil sebelum data tersebut dikeluarkan,” katanya kepada Bernama.

Semasa laporan ini ditulis, harga minyak mentah Brent yang menjadi penanda aras meningkat 0.07 peratus kepada US$117.70 setong.Di peringkat tempatan, Menteri Kewangan Tengku Datuk Seri Zafrul Tengku Abdul Aziz pada Khamis berkata pengembangan ekonomi Malaysia sebanyak 3.6 peratus pada suku keempat 2021, dan 5.0 peratus pada suku pertama 2022 akan terus mendorong pengukuhan nilai mata wang ringgit.Ini turut dicerminkan oleh analisis terkini Tabung Kewangan Antarabangsa (IMF) yang mengunjurkan perkembangan KDNK Malaysia sebanyak 5.75 peratus bagi 2022, dipacu oleh permintaan terpendam dalam negara dan permintaan luar yang terus kukuh, katanya menerusi Laporan Kewangan Rakyat (LKR) ke-97.Beliau berkata Kementerian Kewangan yakin terhadap prospek pertumbuhan ekonomi negara yang teguh dan dijangka berkembang antara 5.3 dan 6.3 peratus pada 2022, sekali gus menyumbang kepada kestabilan nilai ringgit.Sementara itu, ringgit didagangkan kebanyakannya rendah berbanding kumpulan mata wang utama.Unit tempatan susut berbanding dolar Singapura kepada 3.1960/1991 daripada 3.1901/1928 ketika ditutup pada Khamis namun meningkat berbanding yen Jepun kepada 3.3745/3775 daripada 3.3803/3829.Ringgit diniagakan rendah berbanding pound British kepada 5.5085/5129 daripada 5.5034/5072 semasa penutupan semalam dan turun berbanding euro kepada 4.7125/7163 daripada 4.6895/6927.- BERNAMA